Opozícia chce v parlamente zriadiť vyšetrovacie výbory

Opozícia chce rozšíriť doterajšiu kontrolnú činnosť výborov Národnej rady a priznať im aj vyšetrovacie právomoci.

BRATISLAVA. Rozšíriť doterajšiu kontrolnú činnosť výborov Národnej rady a priznať im aj vyšetrovacie právomoci. To je základný cieľ návrhu novely Ústavy, ktorý do parlamentu predložili opoziční poslanci z SaS a OĽaNO-NOVA. Sú totiž presvedčení, že je to jediná schodná cesta, ako riešiť kauzy, keď si orgány činné v trestnom konaní nerobia svoju prácu tak, ako by mali. Poslanci pripomínajú, že Ústavný súd už v odôvodnení svojho nálezu z 29. novembra 1995 konštatoval, že Národná rada vykonáva svoju kontrolnú činnosť nielen tým, že vyslovuje dôveru alebo nedôveru vláde, ale aj inými formami, vrátane kontroly prostredníctvom svojich výborov. "Existencia vyšetrovacích výborov, prípadne komisií, nie je v európskych krajinách výnimočným javom. Vyšetrovacie výbory sú zriadené tak v Európskom parlamente, ako aj vo viacerých členských štátoch EÚ, medzi inými aj v Rakúsku, Nemecku, Poľsku, Litve alebo v Grécku," tvrdí opozícia. Podľa nej nejde o nóvum ani z hľadiska slovenského právneho poriadku. "Vyšetrovacie komisie si zriaďovala už Slovenská národná rada a o ich znovuzavedenie sa pokúsili poslanci NR SR v roku 2003. Návrh ústavného zákona upravujúci danú problematiku však nebol schválený ani v prvom čítaní," pripomenuli. Aktuálna novela ústavy má dať možnosť zriadiť na vyšetrenie vecí verejného záujmu vyšetrovací výbor obligatórne alebo fakultatívne. Obligatórne vždy vtedy, ak o to požiada najmenej tretina poslancov. Súčasťou procesu zriadenia vyšetrovacieho výboru má byť presné vymedzenie veci verejného záujmu, ktorá má byť vyšetrená a určenie lehoty, v ktorej predloží výbor správu o výsledku vyšetrovania. Členovia vyšetrovacieho výboru majú byť volení parlamentom na základe paritného zastúpenia politických strán tak, aby päť členov bolo zvolených z koalície a päť z opozície. Vyšetrovací výbor má mať teda desať členov. Poslanci upozorňujú, že o vine a treste bude v konečnom dôsledku vždy rozhodovať súd. Všetky orgány verejnej moci však majú byť povinné vyšetrovaciemu výboru poskytnúť potrebnú súčinnosť. Aby SaS a OĽaNO-NOVA uspeli, musí za ich návrh zahlasovať aspoň 90 poslancov.


Ukrýval sa tri roky. V Taliansku zadržali vplyvného člena 'Ndranghety

RÍM. Vplyvného člena talianskej zločineckej organizácie 'Ndrangheta zatkli po tom, čo strávil tri roky na úteku, väčšinou v Nemecku. Informovala o tom tlačová agentúra DPA s odvolaním sa na sobotňajšie oznámenie talianskej polície. Luigiho Abbruzzeseho (28) našli v súkromnom dome v meste Cassano allo Ionio v juhotalianskom regióne Kalábria. V čase zatknutia mal pri sebe dve ručné strelné zbrane, náboje a falšované doklady totožnosti, uviedla polícia v e-mailovom vyhlásení. Policajtom sa ho podarilo obkľúčiť v dome, keď sa dozvedeli, že sa z Nemecka vrátil do rodnej Kalábrie, kde sa "dlhý čas skrýval", dodala polícia. Abbruzzeseho odsúdili v neprítomnosti na 20 rokov väzenia za nelegálne obchodovanie s drogami. Mafián údajne riadil veľký gang pašerákov drog. Jeho zločinecká organizácia pašovala kokaín z Kolumbie, heroín z Afganistanu a marihuanu z Albánska, informoval na tlačovej konferencii miestny prokurátor Nicola Gratteri. 'Ndrangheta pôvodne pochádza z regiónu Kalábria, ktorý tvorí na mape "špičku talianskej čižmy", a stala sa najmocnejšou mafiou na svete, tromfla teda aj sicílsku mafiu Cosa Nostra. 'Ndrangheta je výrazne rozšírená v Európe, Severnej Amerike a Austrálii a v Nemecku je pokladaná za najaktívnejšiu zločineckú organizáciu, pripomenula agentúra DPA.


OBJEKTÍVSkutočný Iron Man: Vynálezca s oblekom stanovil nový rýchlostný rekord

Oblek poháňa šesť malých prúdových motorov.

Prezývajú ho Iron Man, podľa obleku z komiksov o Tonym Starkovi. 38-ročný britský vynálezca Richard Browning si skonštruoval vlastný špeciálny prúdový oblek, ktorý prezýva podľa Daedalus, podľa postavy z gréckej mytológie. Pred niekoľkými dňami stanovil nový svetový rekord pre lietajúce a telom ovládané prúdové obleky. Dosiahol rýchlosť viac ako 51 kilometrov za hodinu a zapísal sa do Guinessovej knihy rekordov. Browning tiež dúfa, že sa mu nastavenú latku čoskoro podarí prekonať. Oblek vzlieta vertikálne a ovláda sa pohybom rúk. "Spôsob, akým udržiavate rovnováhu, je v podstate rovnaký ako pre Tonyho Starka vo filme," vysvetľuje pohybovanie pre magazín Wired Browning. "Stačí len namieriť ruky správnym smerom. Váš mozog sa veľmi rýchlo prispôsobí." Informácie, napríklad o pohonných hmotách, sa zobrazujú na čelnom kryte helmy. Špeciálny oblek dokáže podľa magazínu Wired vyvinúť rýchlosť až 450 kilometrov za hodinu. Browning ho v takom výkone neskúšal. "Keby som pripažil ruky, veľmi by som zrýchlil a vyletel priamo hore. No nespravím to, nemám padák," zdôveril sa vynálezca pre magazín.Browning svoj oblek, ktorý ho už stál 40-tisíc libier, neustále vylepšuje.


Poslanci strávili v parlamente 40 dní, vyplatili im vyše tri milióny eur

BRATISLAVA. Poslanci od januára 2017 strávili v Národnej rade spolu 40 dní. Ako ďalej informovali z Odboru komunikácie s médiami a verejnosťou, Kancelária Národnej rady k 30. júnu 2017 vyplatila poslancom platy v celkovej sume 1 758 837,77 eura a paušálne náhrady v sume 1 375 022,39 eura. V náplni ich práce je okrem parlamentnej práce, rokovaní výborov a schôdzí aj stretávanie sa s občanmi v regiónoch Slovenska. Počas rokovaní schôdzí poslanci hlasovali o desiatkach predložených návrhov zákonov, za šesť mesiacov schválili 56 legislatívnych návrhov. Väčšinu schválených zákonov, a to 39, predložila vláda. Zvyšné boli prevažne z dielne koaličných zákonodarcov. Prezident vrátil plénu na prerokovanie za prvý polrok deväť zákonov, z čoho osem opätovane snemovňa podporila. Volení zástupcovia rokovali v skrátenom legislatívnom konaní o šiestich návrhoch legislatívnych zmien. Od začiatku tohto volebného obdobia, teda od marca 2016, poslanci schválili 112 návrhov zákonov, z čoho 90 bolo vládnych a 22 poslaneckých. Posledná predprázdninová 18. schôdza trvala sedem dní a skončila sa 21. júna. Začiatok ďalšieho rokovania parlamentu majú poslanci naplánovaný na 5. septembra. Riadnej schôdzi zvyčajne predchádza súbor rokovaní výborov parlamentu. Do konca roka 2017 by mali podľa Harmonogramu schôdzí Národnej rady poslanci stráviť v rokovacej sále 36 dní, ktoré majú rozdelené do troch dvanásťdňových schôdzí. Základný mesačný plat poslanca je 1 961 eur. K tomu poslanci z Bratislavského samosprávneho kraja dostávajú paušálne náhrady vo výške 1 385 eur a poslanci z iných krajov dostávajú k platu 1 615 eur. Príplatky k tomu dostáva napríklad predseda či podpredsedovia parlamentu. Podľa zákona o platových pomeroch niektorých ústavných činiteľov Kancelária Národnej rady za celý rok výkonu mandátu 150 poslancov v aktuálnom volebnom období vyplatí platy v celkovej sume 3 529 800 eur a paušálne náhrady vo výške 2 760 720 eur. Suma sa môže zmeniť v prípade, že poslanci majú neospravedlnené neúčasti, keď strácajú nárok na plat, či v prípade, ak napríklad mimobratislavskí poslanci zmenia svoj trvalý pobyt a presťahujú sa do Bratislavského kraja alebo naopak.


Iracké jednotky tvrdia, že dobyli staroveké mesto Hatra okupované IS

Militanti z Islamského štátu  zničili v roku 2014 a 2015 mnohé pamiatky v krajine.

BAGDAD. Iracké jednotky dobyli staroveké mesto Hatra, ležiace na severe Iraku neďaleko Mósulu, kde sily podporované Spojenými štátmi bojujú už niekoľko mesiacov s militantmi z extrémistickej organizácie Islamský štát (IS). Informovala o tom v stredu agentúra AP s odvolaním sa na velenie irackých polovojenských jednotiek. Hovorca irackou vládou podporovaných polovojenských jednotiek uviedol, že vládne sily dobyli 2000 rokov staré mesto Hatra zapísané na zozname svetového kultúrneho dedičstva Organizácie OSN pre výchovu, vedu a kultúru (UNESCO), ležiace približne tri kilometre od súčasného mesta nesúceho rovnaké meno. Iracké sily však často tvrdia, že militantov z IS vytlačili z oblastí, ktoré ani zďaleka nemožno pokladať za zabezpečené, alebo sa opäť rýchlo ocitnú v ich rukách, pripomenula AP. Hatra je na zozname UNESCO od roku 1985. Leží približne 110 kilometrov severozápadne od Mósulu, de facto hlavného mesta Islamského štátu v Iraku. Bola založená v 3. storočí pred n.l. a je známa svojimi chrámami a budovami s klenutými sieňami. Militanti z IS zničili v roku 2014 a 2015 staroveké lokality Hatra, Nimrúd a Ninive v Iraku, ale do vzduchu vyhodili aj chrámy, hrobky a Víťazný oblúk v sýrskom meste Palmýra. Historické pamiatky sú totiž podľa nich prejavom modloslužobníctva.


Mobily môžu fungovať aj bez batérie, ak vám stačí len telefonovanie

Ak treba volať o pomoc, vybitá batéria nemá byť bariérou pre uskutočnenie spojenia.

WASHINGTON, BRATISLAVA. Batéria nemusí byť kľúčovým prvkom mobilu, ak vás zaujíma iba telefonovanie. Tvrdí to skupina vedcov z Washingtonskej univerzity, ktorá predviedla prototyp novej komunikačnej technológie. Tá pre napájanie zariadenia využíva energiu získanú z elektromagnetického šumu. Televízne vysielanie, WiFi prevádzka, signál mobilných operátorov a množstvo ďalších rádiových vĺn podľa konštruktérov skrývajú dostatok potenciálu na to, aby z nich bolo možné získať dostatok energie na komunikáciu. Znamená to, že antény zachytia signál a ten vo forme energie použijú pre napájanie čipov. Prototyp podľa agentúry Reuters vyžaduje slúchadlá a je určený pre jednosmernú komunikáciu, takže vždy keď sa príjem zmení na vysielanie, potrebné je kliknúť na tlačidlo. V priebehu deviatich mesiacov by však chceli mať všetko vyladené do podoby, ktorá by mohla s podporou partnerov vkročiť na komerčný trh. Budúcnosť svojho výskumu vidia v špeciálnom režime mobilov, ktoré budú fungovať aj po tom, čo sa ich batéria vybije. Jednoduchý displej, tlačidlá, malý solárny panel a modul pre zber energie z rádiového šumu majú byť zázemím, ktoré je schopné privolať záchranárov či známych s ktorými sa treba nutne spojiť. Z mobilov sa stali v priebehu posledných rokov vreckové počítače s obrovskými nárokmi na výkon a spotrebu energie. Vo chvíli, keď prídu o zásobu energie, stávajú sa nefunkčnými. Nový prístup by mal pomôcť v tom, aby si zachovali aspoň to najdôležitejšie - možnosť telefonovania.


BRATISLAVSKÝ SAMOSPRÁVNY KRAJIntegrovaná doprava prepravila 309,5 milióna cestujúcich

Počet predaných cestovných lístkov v Integrovanom dopravnom systéme vzrástol medziročne o 9,72 milióna.

BRATISLAVA. Integrovaný dopravný systém v Bratislavskom kraji (IDS BK) v roku 2018 prepravil 309 467 972 cestujúcich. Znamená to nárast celkového počtu predaných lístkov, vrátane predplatných, oproti roku 2017 o 3,24 %, resp. o 9 715 127. Údaje zahŕňajú prepravu ľudí v mestskej hromadnej doprave v Bratislave, aj vo vlakoch a autobusoch v rámci integrovanej dopravy v kraji. Pozitívny vplyv na zvýšenie množstva cestujúcich mali zmeny vykonané vlani, informoval Bratislavský samosprávny kraj (BSK). Bratislavská integrovaná doprava (BID), ktorá koordinuje prevádzku IDS BK, sa už vlani pripravovala na plánované dopravné výluky súvisiace s výstavbou diaľnice D4 a rýchlostnej cesty R7, a novej autobusovej stanice na Mlynských nivách. Obmedzenia v doprave boli pôvodne plánované už na jeseň, ale pre blížiace sa komunálne voľby v novembri ich mesto preložilo na február.Prímestskú autobusovú dopravu začali posilňovať od 19. augusta 2018. "Pre zvýšenie atraktívnosti boli zavedené nové cestovné poriadky so zabezpečením nadväznosti na regionálnu železničnú dopravu v dôležitých prestupných bodoch a zvýšil sa počet spojov z obcí v blízkosti Bratislavy," uviedla vedúca tlačového oddelenia BSK Veronika Beňadiková. Súčasťou zmeny bolo aj posilnenie spojov počas víkendov a sviatkov a ľahko zapamätateľné a pravidelne sa opakujúce odchody spojov. Cestovné poriadky boli naposledy upravené vlani v decembri, zahŕňajú zapracované pripomienky a požiadavky cestujúcich a samospráv."Zmeny priamo nadväzovali na posilnenie železničnej dopravy od 10. júna 2018 v smere od Pezinka a Senca, kedy bolo pridaných 56 vlakových spojení v pracovných dňoch. Pridané vlakové spoje sú smerované na železničnú stanicu Bratislava - Nové Mesto, vlaky zo Senca končia na železničnej stanici v Petržalke," pripomenula Beňadiková. Najväčšie posilnenie spojov je na vstupoch do Bratislavy od Mosta pri Bratislave (44,44 %) a od Rovinky (36,11 %). Na vstupoch od Svätého Jura a Ivanky pri Dunaji klesol počet spojov o 7,26 %, resp. o 8,03 %. "Pokles je reakciou na posilnenie vlakovej dopravy od 10. júna 2018 práve v smeroch od Pezinka a Senca," vysvetlila Beňadiková. Ďalším krokom pre zvýšenie atraktivity verejnej dopravy a skvalitnenie služieb bola mobilná aplikácia IDS BK, cez ktorú si môžu cestujúci vyhľadať optimálne spojenie a zároveň aj zakúpiť cestovné lístky. Od januára tohto roka môžu cestujúci získať lístok so zľavou 0,20 € cez aplikáciu IDS BK, ak zaplatia cez aplikáciu Masterpass.Súčasťou IDS BK sú štyria dopravcovia - Dopravný podnik Bratislava, a. s., autobusová spoločnosť Slovak Lines, a. s., Železničná spoločnosť Slovensko, a. s., a od apríla 2018 aj RegioJet, a. s.ids


AKTUALIZOVANÉ 17. APRÍLA O 0:30Slovan prehral v Ružomberku, Žilina môže byť majstrom už o týždeň

Futbalisti Ružomberka v tabuľke figurujú už na treťom mieste.

RUŽOMBEROK. Futbalisti Ružomberka zvíťazili v domácom prostredí nad hráčmi Slovana Bratislava 2:1 v nedeľňajšom stretnutí dvadsiateho siedmeho kola najvyššej slovenskej futbalovej súťaže Fortuna ligy. Slovanisti po minulotýždňovej prehre v Dunajskej Strede (0:1) nebodovali ani v Ružomberku, na tabuľkového lídra MŠK Žilina majú 10-bodový odstup. Ružomberok sa víťazstvom nad Slovanom posunulo na tretie miesto vďaka lepšiemu skóre pred Podbrezovú. Vďaka zaváhaniu Slovana sa už o sedem dní môžu stať hráči Žiliny istými majstrami. Slovan má na programe ešte päť stretnutí, môže teda získať maximálne pätnásť bodov, Žilina odohrá ešte šesť súbojov. Zostávajúci program Žiliny: Slovan Bratislava (vonku), Trenčín (vonku), Michalovce (vonku / *bude sa hrať v Žiline, pozn.), Senica (doma), Zlaté Moravce-Vráble (vonku), Podbrezová (doma) Zostávajúci program Slovana: Žilina (doma), Trnava (vonku), Prešov (doma), Trenčín (vonku), Michalovce (vonku / *bude sa hrať v Bratislave, pozn.) Najbližším vystúpením pre obe mužstvá bude ich vzájomný duel, ktorý sa uskutoční v nedeľu 23. apríla od 15.20 h na bratislavských Pasienkoch. Ak Žilinčania zvíťazia, budú mať pred hráčmi Slovana nepreklenuteľný 13-bodový náskok. Ak Slovan zaboduje, uchová si teoretickú, i keď len minimálnu nádej na celkový triumf. Žilinčanom postačí zo zostávajúcich šiestich stretnutí (vrátane toho na Pasienkoch) vyťažiť šesť bodov. Futbalisti Trnavy pokrstili nový trávnik z Holandska víťazstvom 4:0 nad Prešovom. V trnavskej City Arene - Štadióne Antona Malatinského bolo rozhodnuté už po prvom polčase, keď domáci viedli 3:0. Spartak hral na jar prvýkrát v domovskom stánku, naposledy sa v ňom v lige predstavil 11. decembra 2016 proti Trenčínu (1:1) v rámci devätnásteho kola. Trnave v súčasnosti patrí šieste miesto, nováčik z Prešova zostal na poslednej jedenástej priečke. Po zimnom odstúpení Spartaka Myjava však už nikto nezostúpi z najvyššej futbalovej súťaže. Fortuna liga - 27. kolo: Góly: 59. J. Mareš, 90.+ Lačný - 64. Soumah Bez kariet, rozhodovali: Vlk - Balko, Peter Kováč, 2128 divákov Ružomberok: Macík - P. Maslo, J. Maslo, D. Kružliak, Kupec - Martin Nagy, Faško (86. Sapara) - E. Daniel, D. Takáč (46. T. Ďubek), Gál-Andrezly - J. Mareš (76. Lačný) Slovan Bratislava: Greif - B. Sekulič, Saláta, Rundič, Ligeon (69. F. Kubík) - T. Kóňa, De Kamps - De Sa (69. F. Oršula), Damnjanovič (89. Vittek), Priskin - Soumah Norbert Hrnčár, tréner MFK Ružomberok: "Slovan aj dnes potvrdil svoju veľkú kvalitu. Prvý polčas z našej strany bol opatrnejší, mali sme aj viac ľahkých strát. Druhá polovica, keď sme sa upokojili a ofenzívne sme to rozbalili, tak zápas nabral tempo na jednej i druhej strane. Pre nás šťastná koncovka, takže sme radi. Je to pre nás rovnako dôležité víťazstvo ako v predchádzajúcich stretnutiach, stále sú to tri body. Samozrejme, tieto si veľmi vážime, no v ďalších zápasoch ich musíme potvrdiť." Ivan Vukomanovič, tréner Slovana Bratislava: "Mrzí ma, že sme prehrali zápas v poslednej minúte, čo pre nás nie je nič nové, to isté sa stalo aj naposledy v Dunajskej Strede. Chceli sme hrať pekný futbal, ukázať našu silu, no bolo tam veľa individuálnych chýb, na ktorých musíme pracovať. To je naša realita. Teraz sa musíme pripraviť na finále Slovenského pohára. Gratulujem súperovi, myslím si, že Ružomberok má dobré mužstvo a aj na vyššie priečky v tabuľke. Nula bodov, no ideme ďalej." Góly: 29. I. Schranz, 37. E. Halilovič, 45.+ Čonka, 50. Tambe ŽK: 53. R. Kačala, 65. Petko (obaja Prešov), rozhodovali: Ihring - E. Weiss, Súkeníková, 2155 divákov Trnava: A. Jakubech - A. Kadlec, Hladík, Godál, Janso (61. Kerlon) - Greššák, A. Sloboda - I. Schranz, E. Halilovič (80. Jirka), Čonka - Tambe (72. K. Yilmaz) Prešov: Talian - Petko, J. Hovančík, J. Dzurík, R. Kačala - Kubus (61. Špyrka), Micherda, P. Katona (80. Župa), Trebuňák - D. Leško (69. M. Dupkala) - Rolinc Miroslav Karhan, tréner Trnavy: "Po polčase bol už zápas rozhodnutý. Predchádzal tomu veľmi dobrý výkon z našej strany, vytvorili sme si dostatok príležitostí. Dovolím si tvrdiť, že výsledok 3:0 bol pre hostí z Prešova ešte lichotivý. Som maximálne spokojný s prístupom chlapcov. Trochu som sa dnešného duelu obával, že môže prísť k podceneniu posledného tímu v tabuľke, a že si chlapci budú myslieť, že víťazstvo príde samo. Od začiatku však bolo vidieť, že majú chuť, tešili sa z futbalu, konečne hrali na domácom štadióne, novom trávniku. K zápasu pristúpili zodpovedne a do polčasu rozhodli. Po zmene strán hostia zareagovali na nepriaznivý vývoj, trochu viac sa stiahli do defenzívy, ťažšie sme sa presadzovali. Myslím si, že sme odohrali dobrý zápas a zaslúžene zvíťazili." Miroslav Jantek, tréner Prešova: "Gratulujem Mirovi Karhanovi a jeho tímu k víťazstvu a skvelému výkonu. O výsledku bolo rozhodnuté už po prvom polčase. Trnava bola jasne lepšia a dominantnejšia v držaní lopty, vytvárala si gólové šance, k čomu sme prispeli aj my našou naivnou hrou. Chlapci robili individuálne chyby. V druhom dejstve už domáci nepotrebovali až tak pracovať, v pohode si uhrali dobrý výsledok a zaslúžene vyhrali. Aktuálne máme dosť starostí v stretnutiach vonku, pretože doma v Poprade dokážeme hrať rovnocennú partiu, vieme sa súperom vyrovnať v bojovnosti a ako posledný tím aj niečo vyhrať. Je to poučenie a nezostáva nám nič iné, iba tvrdo pracovať ďalej."


Turisti navštevujú Slovensko častejšie, v lete by mal ich počet ešte stúpnuť

BRATISLAVA. Stúpajúci záujem turistov o dovolenku na Slovensku by mal pokračovať aj počas blížiacej sa letnej sezóny. Odhaduje to ministerstvo dopravy, pod ktoré spadá aj cestovný ruch. "Ak nenastane žiadna mimoriadna situácia, predpokladáme, že nárast hostí počas letnej sezóny by sa mohol v porovnaní s minulým rokom pohybovať okolo 6 až 7 %," uviedla pre TASR hovorkyňa rezortu dopravy Karolína Ducká. Štatistiky za 1. štvrťrok tohto roka totiž podľa jej slov ukazujú, že návštevnosť Slovenska stále stúpa. "Počas prvých troch mesiacov 2017 sa na Slovensku ubytovalo viac ako 1,1 milióna hostí, čo v porovnaní s vlaňajškom predstavuje nárast o 7,6 % a počet prenocovaní vzrástol o 4,6 %," vyčíslila. Je teda podľa nej možné očakávať, že trend, ktorý je nastúpený, bude pokračovať aj naďalej a letná sezóna bude opäť lepšia ako predchádzajúca. Nasvedčujú tomu podľa ministerstva okrem iného aj ohlasy z regiónov Slovenska. "Tie indikujú už teraz vysoký podiel predaných pobytov a rezervácií, pričom podľa predbežných informácií niektorých rezervačných portálov sú slovenské top strediská na leto už pomaly vypredané," dodala Ducká. Cestovanie počas leta bude podľa rezortu ovplyvňovať najmä bezpečnostná situácia vo svete, ktorej vplyvom sa značným spôsobom mení aj spotrebiteľské správanie turistov. "Rozhodujúcim pre Slovensko bude aj fakt, do akej miery boli vlani hostia na Slovensku spokojní so svojou dovolenkou, respektíve kvalitou poskytovaných služieb, čo môže výrazne ovplyvniť ich rozhodovanie sa pre návrat, či opätovnú návštevu Slovenska," dodala Ducká. Najviac turistov v letných mesiacoch spoza hraníc pritom ministerstvo očakáva tradične z Českej republiky. Dovolenkári z Česka totiž vlani tvorili takmer 37 % všetkých zahraničných hostí. "Slovensko láka v lete aj množstvo dovolenkárov z Poľska, Nemecka, Maďarska, Rakúska, Spojeného kráľovstva a Talianska," vymenovala hovorkyňa. Pre zavedenie bezvízového styku od júna 2017 očakáva však rezort najväčší nárast počtu dovolenkárov najmä z Ukrajiny. "V prípade menej tradičných krajín majú počas leta najväčší záujem o Slovensko najmä hostia z Izraela, USA, Číny a Španielska, pričom v posledných dvoch rokoch sa v letných mesiacoch najrýchlejším tempom zvýšil počet hostí z Číny, Španielska a Izraela," uviedla Ducká.


Európska centrálna banka úrokové sadzby nezmenila

Banka chce opatrením dosiahnuť infláciu na úrovni dve percentá.

FRANKFURT. Rada guvernérov Európskej centrálnej banky (ECB) potvrdila svoje úrokové sadzby na nezmenenej úrovni. Na štvrtkovom zasadaní rozhodla, že hlavná refinančná sadzba zostava na nulovej úrovni, jednodňovú refinančnú sadzbu potvrdila vo výške 0,25 percenta a depozitnú sadzbu ponechala na úrovni -0,4 percenta. Pokiaľ ide o neštandardné opatrenia v rámci menovej politiky, Rada guvernérov ECB potvrdila, že jej program nákupov aktív v hodnote 80 miliárd eur mesačne potrvá do konca marca budúceho roka. Do programu plánuje banka prostredníctvom novo vytvorených peňazí vložiť celkovo 1,74 bilióna eur, pričom z trhu doteraz stiahla aktíva za zhruba jeden bilión eur. Dôvodom na ukončenie nákupov podľa ECB bude až udržateľné smerovanie medziročnej inflácie smerom k cieľovej hodnote 2 percentá. V auguste medziročná inflácie v eurozóne dosahovala iba 0,2 percenta.


Juventus víťazí, ale Ronaldo na prvý gól v Serii A naďalej čaká

Piatkové výsledky

Sobotňajšie výsledky

Turínčania vyhrali aj tretí zápas v sezóne.

RÍM. Futbalisti Interu Miláno zvíťazili v sobotňajšom zápase tretieho kola Serie A 2018/2019 na ihrisku FC Bologna 3:0. Pre zverencov kouča Luciana Spallettiho to bolo premiérové ligové víťazstvo v sezóne. V drese Interu odohral celý duel slovenský stopér Milan Škriniar. Po bezgólovom prvom polčase otvoril skóre duelu v 67. minúte Belgičan Radja Nainggolan. V záverečnej 10-minútovke sa Milánčanom podarilo pridať ďalšie dva góly. Presadili sa Antonio Candreva a Ivan Perišič. V druhom sobotňajšom dueli zvíťazil úradujúci majster Juventus Turín na ihrisku Parmy 2:1. O úvodný gól hostí sa v 2. min postaral chorvátsky útočník Mario Mandžukič. Po polhodine síce vyrovnal Gervinho z Pobrežia Slonoviny, ale tri body Juventusu zabezpečil v 58. min francúzsky stredopoliar Blaise Matuidi. Cristiano Ronaldo stále čaká na premiérový gól v Serii A. Parma - Juventus Turín 1:2 (1:1)Góly: 33. Gervinho - 2. Mandžukič, 58. Matuidi Bologna FC - Inter Miláno 0:3 (0:0)Góly: 67. Nainggolan, 82. Candreva, 84. Perišič/Milan Škriniar odohral za hostí celý zápas/


V Turecku zatkli ďalších ľudí podozrivých z účasti na útoku v Istanbule

Pri útoku v klube Reina v Istanbule zomrelo 39 ľudí.

ISTANBUL. Turecké úrady zadržali ďalších deväť podozrivých v prípade streľby, ku ktorej došlo v nočnom klube v Istanbule počas silvestrovskej noci. Informovala o tom v stredu turecká tlačová agentúra Anadolu.Vo väzbe sa tak dosiaľ nachádza vyše 30 osôb podozrievaných v súvislosti s týmto činom. Deviatich zadržaných obvinili z rôznych trestných činov vrátane členstva v teroristickej organizácii.Pri útoku v klube Reina v Istanbule, ku ktorému sa prihlásila džihádistická organizácia Islamský štát (IS), zomrelo 39 ľudí a ďalších 69 utrpelo zranenia.


V Budapešti padol takmer sedemdesiatročný teplotný rekord

Ortuť teplomerov na vrchu János-hegy ani nadránom neklesla pod 24,3 stupňa Celzia.

BUDAPEŠŤ. Takmer 70 rokov odolával teplotný rekord, ktorý v stredu padol v maďarskom hlavnom meste sužovanom v týchto dňoch úmornými horúčavami. Minimálna denná teplota nameraná 2. augusta v Budapešti mala doteraz hodnotu 24 stupňov Celzia a namerali ju ešte v roku 1948 na končiari Gellérthegy. V stredu však aj v skorých ranných hodinách neklesla ortuť teplomerov na budínskom vrchu János-hegy pod hranicu 24,3 stupňa Celzia. Informáciu priniesla tlačová agentúra MTI s odvolaním sa na Celoštátnu meteorologickú službu. Podľa jej prognóz by sa teploty v nasledujúcich dňoch mali vystupňovať, najteplejšie by v Maďarsku malo byť v období od piatka do nedele. Maximálne denné teploty dosiahnu 39-40 stupňov Celzia, ojedinelo aj viac. Nielen v Budapešti, ale aj v iných lokalitách krajiny tak možno rátať s výrazným prepisovaním rekordných tabuliek nameraných minimálnych i maximálnych denných hodnôt. Meteorológovia však nerátajú s prekonaním absolútneho teplotného rekordu, ktorý má od 20. júla 2007 hodnotu 41,9 stupňa Celzia a viaže sa k mestu Kiskunhalas v Báčsko-malokumanskej župe na juhu krajiny.


Zeman si robí z Česka hračku, reagoval Drahoš na opätovné poverenie Babiša

Podľa prezidentského kandidáta Zemanovi nejde ani tak o občanov a Česko, ako o seba samého.

PRAHA. Miloš Zeman berie Českú republiku ako hračku a nekoná ako štátnik. V reakcii na opätovné poverenia Andreja Babiša (ANO) rokovaním o zostavení novej vlády to v stredu podľa spravodajského portálu Novinky.cz uviedol prezidentský kandidát Jiří Drahoš. Jiří Drahoš v rozhovore pre Českú televíziu Zemanovi vyčítal, že s Českou republikou nakladá ako so svojou hračkou a ďalší vývoj plánuje podľa toho, či bude, alebo nebude opäť zvolený za hlavu štátu. Vadí mu najmä to, že Zeman pripúšťa vymenovanie Babiša za premiéra aj druhýkrát bez toho, aby bola zaistená podpora v českej Poslaneckej snemovni. "On berie Českú republiku tak trochu ako hračku. On hovorí, keď budem zvolený, budem konať takto, keď nebudem zvolený, budem konať takto," pripomenul Drahoš zámery prezidenta a nazval ich "algoritmom podmienených pokračovaní". Zemanovým jediným pevným postojom je podľa Drahoša to, že svoje postoje mení. "To by štátnik robiť nemal," uviedol bývalý šéf Akadémie vied ČR, podľa ktorého prezidentovi nejde ani tak o občanov a Česko, ako o seba samého. "U Miloša Zemana ma to príliš neprekvapuje," povedal Drahoš, podľa ktorého krajina potrebuje stabilnú vládu s dostatočnou podporou v Poslaneckej snemovni. Rokovanie o novom českom vládnom kabinete sa časovo prekrýva s prezidentskými voľbami a koncom prezidentského mandátu. Táto skutočnosť má podľa portálu Novinky.cz zjavne vplyv aj na správanie prezidenta Zemana, ktorý poskytol aj druhý pokus o zostavenie vlády šéfovi hnutia ANO Andrejovi Babišovi. Jiřímu Drahošovi, rovnako ako väčšine politických strán v českom parlamente, prekáža trestne stíhaný politik na čele vlády. Babiš je trestne stíhaný v kauze Čapí hnízdo, v súvislosti s ktorou sa mal dopustiť dotačného podvodu vo výške približne 50 miliónov korún (takmer dva milióny eur). Podľa Drahoša by situácii pomohlo, keby hnutie ANO, ktoré zvíťazilo vo voľbách, nominovalo do funkcie premiéra niekoho iného. Zeman opätovné poverenie Babiša zostavením vlády avizoval v utorok počas duelu s protikandidátom na televízii Prima. Napriek svojmu predchádzajúcemu vyjadreniu však uviedol, že ak svoj mandát neobháji, vymenuje Babiša za premiéra druhýkrát vo februári aj bez toho, aby od neho mal záruku 101 hlasov. V takom prípade by Drahoš, ak by sa stal prezidentom, už nemal veľa možností na ovplyvnenie ďalšieho vývoja.


Prachové búrky v Indii si vyžiadali najmenej 61 obetí

Z medzinárodného letiska v Naí Dillí museli počas noci odkloniť zhruba 70 letov.

BRATISLAVA. Prachové búrky si v štyroch indických štátoch od nedele večera vyžiadali najmenej 61 mŕtvych. Úrady pritom varujú, že počet obetí sa môže ešte zvýšiť a zlé počasie bude naďalej pretrvávať. Prudký vietor a blesky zničili mnohé dediny, búrali domy a zanechali za sebou desiatky zranených, informuje spravodajský portál BBC.Najviac obetí hlásia zo štátu Uttarpradéš, kde zomrelo 38 ľudí. Dvanásť mŕtvych hlásia z južného štátu Ándhrapradéš, deväť zo Západného Bengálska a dve obete potvrdili vo zväzovom území Dillí. Vo všetkých štyroch oblastiach platí vysoký stav pohotovosti, keďže im počas najbližších dní hrozia ďalšie búrky.Podľa indických predstaviteľov vietor počas búrok dosahoval rýchlosť okolo 109 kilometrov za hodinu, pričom ho sprevádzali hrmenie a blesky.Zlé počasie okrem iného ovplyvnilo aj leteckú dopravu v Dillí. Z tamojšieho medzinárodného letiska museli počas noci odkloniť zhruba 70 letov Premiér Naréndra Módí reagoval na vzniknutú situáciu prostredníctvom sociálnej a mikroblogovacej siete Twitter, kde napísal, že sa modlí za rýchle uzdravenie všetkých zranených a že požiadal úrady, aby poskytli pomoc.


Maďari stále neidentifikovali telo, ktoré našli v Dunaji

BUDAPEŠŤ. Ani štyri dni po tom, čo maďarskí záchranári objavili možnú ďalšiu z obetí zrážky švajčiarskej výletnej lode Viking Sygin s maďarskou vyhliadkovou loďou Hableány, nie je ešte identita mŕtveho známa. Podľa spravodajského servera 24.hu polícia uviedla, že telo nájdené v sobotu večer pri budapeštianskej mestskej časti Csepel je v takom zlom stave, že doterajšie rýchle metódy identifikácie nie je možné v tomto prípade aplikovať. "Proces identifikácie pokračuje, médiá o jej výsledkoch budeme informovať až po dosiahnutí výsledku. Detaily procesu nezverejníme," reagovala polícia na otázku servera. Maďarskí a juhokórejskí záchranári pokračujú v intenzívnom pátraní oficiálne ešte po troch Kórejčanoch. Bilancia nehody lode Hableány z 29. mája je v súčasnosti 26 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov.


Na vybavenie žiadosti o dôchodok sa možno objednať on-line

BRATISLAVA. Ak chce budúci dôchodca požiadať o dôchodok, na jeho prerokovanie sa možno objednať on-line. Poistenci sa tak vyhnú čakaniu na pobočke. Podľa hovorcu Sociálnej poisťovne Petra Višvádera to umožňuje rezervačný systém poisťovne. Jeho pomocou si poistenci môžu rezervovať presný termín návštevy a prostredníctvom mailu dostanú informáciu nielen o tom, ktorý konkrétny zamestnanec ich bude vybavovať, ale aj aké doklady k tomu bude potrebovať. Pokiaľ ide o postup objednania si termínu, Višváder informoval, že používateľ si po kliknutí najprv vyberie agendu, ktorú potrebuje vybaviť. Následne zadá názov svojej obce (trvalé bydlisko) a systém mu ponúkne najbližšie pracoviská, ktoré môže navštíviť. Po zadaní dátumu a presného času systém potvrdí termín návštevy a meno pracovníka, ktorý bude danú vec riešiť a dostane aj poučenie o tom, aké doklady si treba priniesť. Rezervačný systém, ktorý Sociálna poisťovňa pre verejnosť zaviedla vo všetkých pobočkách v polovici januára tohto roka, už podľa Višvádera využilo takmer 30.000 poistencov. Najviac z nich, až 14.964, si rezervovalo termín práve na spísanie žiadosti o starobný dôchodok, ďalších 3851 sa touto formou objednalo na spísanie predčasného starobného dôchodku.


Čaputová si vo Švajčiarsku prevezme Európsku cenu za politickú kultúru

BRATISLAVA. Prezidentka Zuzana Čaputová si v sobotu vo švajčiarskom meste Ascona prevezme Európsku cenu za politickú kultúru. Na slávnostnom podujatí vystúpi s príhovorom a v nedeľu sa zúčastní na diskusii na tému aktuálneho vývoja v Európe. Informovala o tom Henrieta Hajtová z tlačového odboru kancelárie prezidentky.Túto cenu už niekoľko desaťročí udeľuje Nadácia Hansa Ringiera. V minulosti cenu udelili viacerým osobnostiam európskej politiky. Medzi ocenenými sú napríklad nemecký prezident Frank-Walter Steinmeier, predseda Európskej komisie Jean-Claude Juncker či predseda Európskej rady Donald Tusk. Ocenili ňou aj bývalého srbského prezidenta Borisa Tadića a bývalého nemeckého ministra zahraničných vecí Hansa-Dietricha Genschera.


Rumunský prezident neprijal ani druhú nomináciu PSD na premiéra

BUKUREŠŤ. Rumunsko už v roku 2016 nebude mať novú vládu. Prezident balkánskej krajiny Klaus Iohannis síce považuje druhého kandidáta Sociálnodemokratickej strany (PSD) na post premiéra, bývalého ministra telekomunikácií Sorina Grindeana za lepšiu alternatívu ako pôvodne navrhovanú exministerku Sevil Shhaidehovú, avšak predbežne svoje rozhodnutie o poverení zostavením vlády odložil. Informovali o tom vo štvrtok rumunské médiá s odvolaním sa na informácie nemenovaných zdrojov z úradu hlavy štátu. Iohannis v utorok odmietol ako kandidátku na premiérku Shhaidehovú, ktorá sa v opačnom prípade mohla stať prvou ženou a prvou moslimkou na čele rumunskej vlády. Manželka občana sýrskeho pôvodu, prezentujúceho sa na sociálnych sieťach sťaby vášnivý stúpenec sýrskeho prezidenta Bašára Asada, skladala ústavou predpísanú prísahu pred nástupom do ministerskej funkcie na korán. Rumunský prezident absolvoval vo štvrtok asi 30-minútové stretnutie s Grindeanom, ktorý je druhým kandidátom sociálnych demokratov na premiéra po ich víťazstve v parlamentných voľbách z 11. decembra.


Slovan hrá v šlágri s Podbrezovou, Žilina nastúpi v Prešove

Podbrezová je v dobrej situácii. Na Pasienkoch jej skončí štvorzápasová séria duelov na ihriskách súperov.

BRATISLAVA. V šlágri 14. kola futbalovej Fortuna ligy 2016/2017 sa stretne v nedeľu na Pasienkoch tretí Slovan Bratislava s druhou ŽP Šport Podbrezová. V nedeľu hrá aj líder zo Žiliny, ktorý sa predstaví na trávniku desiateho nováčika z Prešova. Podbrezová je v dobrej situácii. Na Pasienkoch jej skončí 4-zápasová séria duelov na ihriskách súperov. Po prehre v Žiline 0:1 prišli dve víťazstvá 2:0 v Trnave a v Myjave. Tréner Marek Fabuľa si musí poradiť so stratou kapitána a lídra obrany Jaroslava Kostelného, ktorý nemôže nastúpiť pre trest za päť žltých kariet. Okrem neho má ale k dispozícií kompletný hráčsky káder. "Belasí" ťahajú sériu troch výhier, naposledy tím kouča Ivana Vukomanoviča vyhral 5:1 v Zlatých Moravciach. Zápas v priamom televíznom prenose prinesie TV Dajto. V sobotu piata Trnava hostí tabuľkového suseda, šiesty Ružomberok. "Ruža" od septembrovej výhry 6:1 nad ViOn-om získala len bod za domácu remízu s DAC (2:2) a má na konte tri prehry. Trénerovi Norbertovi Hrnčárovi zrejme bude chýbať zranený kapitán Marek Sapara, ktorý utrpel v súboji so Žilinou (0:2) zranenie stehenného svalu. Vedenie "andelov" cez týždeň vydalo vyjadrenie k údajným finančným problémom, exekúcii, meškajúcim výplatám, smerovaniu klubu, ale i k stavu hráčskeho kádra, hre a výsledkom. Tím trénera Miroslava Karhana si tak môže nakloniť fanúšikov dobrou hrou, resp. výsledkom. V ďalších sobotňajších zápasoch ešte majstrovský Trenčín hostí posledný ViOn Zlaté Moravce - Vráble, štvrtá Myjava predposlednú Dunajskú Stredu a siedme Michalovce deviatu Senicu. sobota 29. októbra: 17:00 Spartak Trnava - MFK Ružomberok (Kružliak, Mókoš, Kováč, RTVS) 17:00 Spartak Myjava - DAC Dunajská Streda (Očenáš, Benko, Žákech) 17:00 AS Trenčín - ViOn Zlaté Moravce (Sedlák, Balko, Chládek) 17:00 Zemplín Michalovce - FK Senica (Mastiš, E. Weiss, Lieskovský) nedeľa 30. októbra  15.20 Slovan Bratislava - ŽP Šport Podbrezová (Vnuk, D. Hrčka, Ádám, TV Dajto) 17.30 Tatran Prešov - MŠK Žilina (Vlk, Tomčík, Galo, TV 213)


Rakúskych Turkov, ktorí hlasovali za Erdogana, vyháňajú z krajiny

Integrácia Turkov do rakúskej spoločnosti sa nepodarila, myslí si politik FPÖ.

VIEDEŇ. Prominentný politik z vládnej Slobodnej strany Rakúska (FPÖ) v pondelok vyhlásil, že Turci, ktorí žijú v Rakúsku a ktorí hlasovali v nedeľňajších tureckých prezidentských a parlamentných voľbách za súčasného tureckého prezidenta Recepa Tayyipa Erdogana, by spravili lepšie, keby išli žiť naspäť do Turecka. "Určite by im bolo lepšie v Turecku ako v Rakúsku," povedal šéf hospodárskeho výboru rakúskeho parlamentu Johann Gudenus. Turci žijúci v Rakúsku hlasovali podľa volebných výsledkov prevažne za Erdogana, ktorý je v zahraničí považovaný za nebezpečného autoritárskeho vládcu obmedzujúceho ľudské práva Turkov. "Výsledky volieb zase raz potvrdili, že integrácia tisícov Turkov sa v našej krajine absolútne nepodarila," dodal Gudenus. Traja nemeckí občania, ktorých zadržali počas volieb v Turecku, sú už na slobode. Oboch mužov z Kolína nad Rýnom a ženu z Halle predviedli v pondelok v juhotureckom Uludere pred prokurátora a následne prepustili na slobodu. V celách policajného zadržania strávili asi 24 hodín. Išlo o členov 11-člennej skupiny osôb, ktorá sa na vlastnú päsť vybrala do tureckej provincie Širnak so zámerom sledovať priebeh hlasovania, a to na pozvanie prokurdskej strany HDP a bez oficiálnej akreditácie. Turecké orgány zadržali v nedeľu pôvodne štyroch nemeckých občanov, jednu zo zadržaných - nemeckú podnikateľku - však prepustili na slobodu už skôr, aj keď jej zakázali opustiť územie krajiny polmesiaca. Erdogan vyhral v nedeľu už v prvom kole prezidentských volieb a jeho Strana spravodlivosti a rozvoja (AKP) zvíťazila v parlamentných voľbách, ktoré sa konali súbežne s prezidentskými, a spolu s menšou stranou súčasnej koalície získala väčšinu v 600-člennom tureckom parlamente.


Banky menia od augusta poplatky, pobočkám sa radšej vyhnite

Za pravidelným zvyšovaním poplatkov môžu byť nízke úroky na úveroch, ako aj silná konkurencia.

BRATISLAVA. Od budúceho mesiaca si klienti vo viacerých bankách priplatia. Cenníky totiž podľa údajov Finančnej hitparády mení až sedem bánk. Zmeny v poplatkoch avizuje Slovenská sporiteľňa, Tatra banka, ČSOB, UniCredit Bank, Prima banka, Cetelem, či Oberbank. Niektoré do svojich cenníkov doplnili príplatky, iné zvyšujú poplatky za niektoré služby alebo zavádzajú nové. Slovenská sporiteľňa zvyšuje napríklad poplatok za elektronický urgentný prevod, za prevod na pobočke a za vklad hotovosti na účet treťou osobou. Upravila aj poplatky za poistenie niektorých úverov a doplnila nový poplatok za expresné doručenie zadržanej karty v bankomate na žiadosť klienta. Tatra banka zaviedla poplatok za použitie karty pri stávkovaní, lotérii a hazardných hrách, ak sa platí nad 50 eur. ČSOB upravila podmienky poskytovania zľavy z poplatku za vedenie balíka služieb pre študentov. Prima banka doplnila do cenníka príplatok za prevod s inštrukciou na úhradu poplatkov za vykonanie cezhraničného príkazu. UniCredit Bank upravuje výšku viacerých poplatkov, a to za výbery hotovosti z účtu na obchodnom mieste, mení aj poplatky za úhrady SEPA inkasom, poplatky za pokladničné služby napríklad pri vklade mincí nad 100 kusov, či výmenu bankoviek a mincí za iné nominály. Cetelem doplnil do cenníka informáciu o poplatku za predčasné splatenie úveru. V niektorých balíkoch služieb Oberbank bude zase od augusta zahrnuté bezplatné zasielanie výpisu účtu jedenkrát mesačne poštou alebo elektronicky. "Pokiaľ ide o poplatky týkajúce sa operácií na pobočkách, majú banky dlhodobo snahu motivovať klientov skôr k využívaniu elektronických služieb, ale aj platobných kariet, pretože správa hotovosti je pre banky drahá," konštatujú analytici bankových produktov z Finančnej hitparády. Niektoré finančné domy zase do zmien tlačí konkurenčné prostredie. "Banky tlačené konkurenciou zavádzajú nové, inovatívne produkty, ktorých vývoj a réžia niečo stojí, respektíve existujúce produkty rozširujú o nové služby. V neposlednom rade sú tu aj legislatívne zmeny, na ktoré banky musia reagovať," doplnili odborníci portálu. Dôvodom zmien poplatkov je aj to, že v čase nízkych úrokových sadzieb banky zarábajú menej na úrokoch a tak hľadajú spôsoby, ako aspoň čiastočne vykompenzovať tento pokles. "Banky je potrebné vnímať ako podnikateľský subjekt, ktorého cieľom je dosahovať primeraný zisk."


V Taliansku sa zrazil vlak s nákladným autom, zahynuli dvaja ľudia

RÍM. Neďaleko talianskeho mesta Turín narazil vlak do nákladného auta. Nehoda sa stala v stredu v noci v oblasti Caluso a vyžiadala si dvoch mŕtvych a 18 zranených. Talianska tlačová agentúra ANSA uviedla, že najskôr zomrel člen posádky vlaku a následne skonala jedna z dvoch osôb, ktoré previezli helikoptérou v kritickom stave do nemocnie. Vlak smeroval z Turína do mesta Ivrea. Medzi zranenými je okrem pasažierov aj člen posádky.Šofér auta, ktoré má litovské evidenčné číslo, vyviazol bez zranení. Nákladné auto smerovalo do neďalekého skladu, pričom zatiaľ nie je známe, čo presne viezlo. Železničná spoločnosť RFI uviedla, že nie je jasné, prečo nákladné auto prerazilo závory a zostalo stáť na koľajniciach. Pri nehode sa vykoľajili tri vagóny.


Parlamentné voľby v Česku by aj v júni vyhralo Babišovo hnutie

Druhú priečku by obsadila Komunistická strana Čiech a Moravy.

PRAHA. Parlamentné voľby v Česku by aj v júni 2017 priniesli jasné víťazstvo hnutia ANO podnikateľa slovenského pôvodu Andreja Babiša. Vyplýva to z výsledkov prieskumu českého Centra pre výskum verejnej mienky (CVVM). Podľa nich by ANO podporilo 34 percent oslovených voličov. Druhú priečku by obsadila Komunistická strana Čiech a Moravy (KSČM) so ziskom 14,5 percenta hlasov pred Českou stranou sociálnodemokratickou (ČSSD) premiéra Bohuslava Sobotku, ktorú by podporilo 12 percent respondentov. Cez hranicu zvoliteľnosti by sa dostali aj Občianska demokratická strana (ODS) s 11 percentami a TOP 09 so ziskom 6,5 percenta hlasov. Ľudovcov z KDU-ČSL by síce podporilo 7,5 percenta oslovených, avšak vzhľadom na iba jednopercentnú podporu Starostov a nezávislých (STAN) by táto volebná dvojkoalícia nezískala momentálne desať percent hlasov potrených v jej prípade pre vstup do parlamentu. Tesne pred bránami parlamentu by zostala aj Sloboda a priama demokracia (SPD) Tomia Okamuru (4,5 percenta). Česká pirátska strana by získala 3,5 percenta hlasov, kým Stranu zelených i Slobodných by podporilo zhodne po jednom percente respondentov. Volebná účasť by podľa prieskumu, do ktorého sa v dňoch 5.-18. júna zapojilo 983 občanov ČR vo veku nad 18 rokov, dosiahla 60 percent.


Je bez sĺz a priláka aj jeleňa. Veda vysvetľuje, ako funguje plač bábätiek

Keď začujeme detský nárek, nastanú v našom tele automatické procesy a chceme pomôcť.

BRATISLAVA. Detský plač. Pre niektorých to je skôr otravné škriekanie, pre iných volanie o neodkladnú pomoc. Nik však nedokáže tento prejav bábätiek prehliadnuť - je to, napokon, jediný spôsob, akým dokážu malé deti komunikovať so svojím okolím. Prečo je také ťažké ignorovať detské nariekanie? Odpoveď našli vedci v evolúcii aj v kolísajúcich hladinách našich hormónov.  Plač malých detí sa líši od plaču dospelých. Do dvoch až troch mesiacov pri ňom bábätká neprodukujú žiadne slzy. U dospelých ľudí sú však kvapôčky padajúce z očí hlavným znakom, že niečo nie je v poriadku - dospelí pritom plač využívajú aj na komunikovanie emócií, vysvetľuje vo svojom článku pre web The Conversation výskumník neverbálnych prejavov Jordan Raine.  U novorodeniatok plní plač omnoho primitívnejšiu úlohu a jeho evolučné korene nemajú nič spoločné s prejavom emócií. Dieťa chce jednoducho oznámiť, že sa cíti nepohodlne, je hladné alebo chce spať. A to aj za cenu, že tým niekomu znepríjemní deň.  Deti však nezačínajú plakať len tak. Výskum z roku 2010 v magazíne Proceedings of the Royal Society B naznačuje, že tento proces odštartuje výrazný pokles hormónu oxytocín a hladín opioidov v krvi .   Oxytocín je známy ako hormón lásky a je veľmi dôležitý pri vytváraní sociálneho puta. Opioidy zase vyvolávajú pocity eufórie a upokojujú. Ak má bábätko týchto látok menej, je zrejmé, že bude veľmi nepokojné. Rovnaký výskum však hovorí aj o opačnom efekte. I keď sa to niektorým odporcom náreku novorodeniatok môže zdať absurdné, práve detský plač u dospelých spúšťa vylučovanie oxytocínu. U matiek a otcov tento hormón znásobuje potrebu postarať sa o svoje dieťa. V mozgu tiež detský plač aktivuje špeciálne centrum, ktoré zodpovedá za pozornosť a empatiu. Hladiny hormónu sa u bábätka vrátia do normálu, keď si ho dospelá osoba začne všímať. Preto niekedy deti prestanú plakať už vtedy, keď ich niekto vezme na ruky.  Plač, ktorý dospelým jedincom signalizuje problémy, vznikol zrejme už u spoločného predka všetkých cicavcov. Až do puberty sa totiž plač rôznych druhov na seba podobá, keďže pravdepodobne neexistoval evolučný dôvod, aby sa pred dosiahnutím pohlavnej dospelosti jednotlivé zvuky líšili.  Môže sa preto stať, že jeleň, ktorý vníma nárek svojho mláďaťa v určitom rozsahu, pribehne na pomoc aj tuleňovi, mačiatku či ľudskému mláďaťu. Stačí, že mladé jedince plačú na rovnakej frekvencii ako mláďa jeleňa.  Detský plač teda ovplyvňuje u dospelých hladinu hormónov aj ich mozog. Ako však rodič vie, čo presne chce jeho dieťa plačom povedať? Odpoveď je, že nevie. Práve preto je plač ľahko rozoznateľný od iných zvukov a vyvoláva u rodiča potrebu okamžitej starostlivosti.  Aj keď niektorí ľudia tvrdia, že medzi jednotlivými nárekmi bábätka rozpoznajú rozdiel, v skutočnosti to nie je pravda. Dieťa dokážu prejaviť len to, ako veľmi nepohodlne sa cíti. Ak má vážnejšie problémy, jeho plač je veľmi vysoký a počujete, ako hlas preskakuje. Vtedy vám ostáva len skúšať a uhádnuť, čo presne bábätko v danej chvíli potrebuje. DOI: 10.1086/677677 DOI: 10.1098/rspb.2010.0567 Tento text ste mohli čítať vďaka tomu, že platíte za obsah. Vážime si to.


Časť poslancov naďalej presadzuje reguláciu hazardu, chce rokovanie

Poslanci chcú aj naďalej presadzovať prísnu reguláciu hazardu.

BRATISLAVA. Sedemnásti bratislavskí mestskí poslanci, ktorí nesúhlasia s absolútnym zákazom hazardu na území hlavného mesta, chcú aj naďalej presadzovať jeho prísnu reguláciu. Odôvodňujú to tým, že plošná prohibícia hazardu by preukázateľne priniesla mnoho neželaných dôsledkov, ako rozmach nelegálnych herní spojený s ďalšou kriminalitou. V tejto súvislosti zbierajú podpisy na zvolanie mimoriadneho mestského zastupiteľstva, aby sa téma opätovne otvorila a aby sa schválilo všeobecne záväzné nariadenie (VZN) o regulácii hazardu. Zároveň však dávajú verejný prísľub, že ak sa regulácia ukáže ako neúčinná, sú ochotní o plošnom zákaze hlasovať na budúci rok. "Chceme, aby zo sídlisk a z obytných štvrtí zmizli herne, ktoré ľuďom vadia a prekážajú. Zároveň si uvedomujeme, že hazard nezmizne jednoduchým zákazom, ako sa snažia presviedčať niektorí aktivisti a politici," uvádza sa v tlačovom vyhlásení poslancov, ktoré má TASR k dispozícii. Poukazujú pritom na fungovanie regulácie v mestách ako Viedeň či Budapešť, kde zostali zachované kasína napr. v hoteloch. Sú preto pripravení ďalej rokovať o téme hazardu v hlavnom meste a otvorení sú aj novým podnetom. Naďalej však zastávajú názor, že sú to práve oni, ktorí bojujú za "správne a funkčné riešenie" pre mesto a že celú petíciu Bratislavčanov potopil primátor mesta Ivo Nesrovnal. A to tým, že poslancom znemožnil hlasovanie o regulácii hazardu na území hlavného mesta a postavil ich pred rozhodnutie - plošný zákaz alebo nič. Sú totiž presvedčení, že "správnym postupom je najprv prijať reguláciu a k najstriktnejším, nezmeniteľným zákazom, ktoré vyvolávajú pre mesto mnohé riziká, pristúpiť až úplne nakoniec, keď sa ostatné riešenia neosvedčia." Primátor sa v tomto smere obhajuje tým, že všetko bolo v súlade s rokovacím poriadok a na predloženie VZN o absolútnom zákaze ho zaväzovala petícia a tiež uznesenie mestského zastupiteľstva z januára tohto roka. "26. januára ma tí istí poslanci zaviazali, aby som predložil návrh uznesenia, ktorý obsahuje zákaz. Keby chceli, mohli. Neurobili to, hlasovali proti a teraz hľadajú vinníkov a vyhovárajú sa. Je to hanebné," konštatuje primátor na margo vyjadrení, podľa ktorých im nebolo umožnené hlasovanie o regulácii. Poslanci sú tiež údajne pripravení rokovať aj o ďalších podmienkach. Mesto navrhovalo absolútny zákaz umiestnenia herní na území Bratislavy. Herne nechcelo ani tam, kde to v súčasnosti povoľuje novela zákona o hazardných hrách. Návrh všeobecne záväzného nariadenia vychádzal z petície za zákaz hazardu v Bratislave, ktorú spustil v máji 2015 primátor Nesrovnal a starostovia bratislavských mestských častí a ktorú podpísalo všetkých 45 poslancov. Petíciu, ktorú podporilo celkovo 136.139 obyvateľov, odovzdali následne v júni 2016 do podateľne magistrátu. V januári tohto roka primátor informoval o ukončení kontroly podpisov. Tá preukázala, že platných je 98.118 podpisov. Zákaz však mestským zastupiteľstvom neprešiel, keď zo 41 prítomných poslancov hlasovalo za zákaz hazardu 24, nehlasovali 12 a piati sa zdržali. To znamená, že herne sa tak môžu nachádzať v hoteloch, penziónoch, bytových domoch, pohostinstvách, v budovách pre obchod, kultúru či na verejnú zábavu.


PODCAST ROZHOVORY ZKHWienk: Jankovská musí odstúpiť, politicky je to neudržateľné

"Ak polícia odoberie vysokému štátnemu úradníkovi dva mobily, nedeje sa to len tak. Podozrenia sú vážne a mala by odstúpiť," hovorí aktivistka Zuzana Wienk. Dodáva, že síce platí prezumpcia neviny, ale ide o vyvodenie politickej zodpovednosti a o dobré meno ministerstva. "Nerozumiem, prečo minister váha s jej odvolaním," hovorí Wienk s tým, že, ak by sa naozaj časom ukázala jej nevina, môže sa do funkcie vrátiť. O Monike Jankovskej, o voľbe predsedu Najvyššieho súdu, aj o Štefanovi Harabinovi je najnovší rozhovor Zuzany Kovačič Hanzelovej so Zuzanou Wienk. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Zomrel kardiochirurg Christian Cabrol, ako prvý v Európe transplantoval srdce

Prvý pacient s transplantovaným srdcom žil päť mesiacov.

PARÍŽ. Francúzsky kardiochirurg Christian Cabrol, ktorý 27. apríla 1968 uskutočnil prvú transplantáciu srdca v Európe a o 18 rokov neskôr aj prvú transplantáciu umelého srdca vo Francúzsku, zomrel v piatok v Paríži vo veku 91 rokov. O úmrtí rodáka zo Chézy-sur-Marne informovali francúzske i nemecké médiá s odvolaním sa na jeho niekdajšieho spolupracovníka. Podľa dostupných informácií kardiochirurga už dlhší čas sužovali zdravotné problémy. Muž, ktorý si spomínanými operatívnymi zákrokmi získal značné renomé tak vo vlasti, ako aj za jej hranicami, využil svoj kredit aj v politickej oblasti, aby vo farbách niekdajšej strany exprezidenta Jacqua Chiraca pôsobil v Európskom parlamente (1994-1999). Manželkou člena francúzskej Académie nationale de Médecine, ktorého prvý pacient s transplantovaným srdcom žil päť mesiacov, bola herečka Bérengere Dautuová. Prvý pokus o transplantáciu srdca v bývalom Československu vykonal Karol Šiška spolu s Ladislavom Kužeľom 9. júla 1968 na II. chirurgickej klinike Lekárskej fakulty Univerzity Komenského v Bratislave. Transplantované srdce bilo päť hodín. Prvú úspešnú transplantáciu srdca v niekdajšom Československu realizoval kardiochirurg Pavel Firt 31. januára 1984 v pražskom Inštitúte klinickej a experimentálnej medicíny (IKEM). Prvá úspešná transplantácia srdca na Slovensku sa uskutočnila v noci z 20. na 21. marca 1998 v Národnom ústave srdcových a cievnych chorôb v Bratislave.


KULTÚRNY ŽIVOTTri dimenzie záhady Tribeč

V pohorí Tribeč sa strácajú ľudia. Nečakane zmiznú na pár týždňov a znovu sa objavia, doráňaní a dezorientovaní. Hrozí rovnaký osud aj štyrom odvážlivcom?

Do našich kín prichádza mysteriózny triler o jednej z najväčších záhad Slovenska. FilmTrhlina si diváci môžu pozrieť v kinách od 24. januára a v priebehu tohto roka ju v jej seriálovej podobe odvysiela televízia Joj.Režisérskej taktovky sa zhostil Peter Bebjak. Na svojom konte má kinohit Čiara či úspešný televízny seriál Za sklom. Scenár Trhliny napísal podľa knižnej predlohy Tomáš Bombík, ktorý sa scenáristicky spolupodieľal na seriáloch Mordparta a Spravodlivosť.     Filmom nás budú sprevádzať štyri postavy. Nezamestnaný absolvent vysokej školy, Igor, ktorého stvárnil Matej Marušin. Diváci ho môžu poznať predovšetkým z divadla (Nepolepšený svätec). Podľa slov režiséra „bol od začiatku horúcim kandidátom na túto rolu“. Dávid Hartl (Vlci, Únos) sa objaví v úlohe ítečkára a záhadológa Andreja. Mária Bartalos (Oteckovia) sa predstaví ako Igorova priateľka Mia. Rolu nekompromisne skeptického fyzikára Dávida si zahrá známy a skúsený herec Tomáš Maštalír (Čiara). Štyri postavy, štyria hrdinovia s úplne odlišnými názormi a motívmi. Je takmer vylúčené, aby mohli fungovať ako tím. Tribeč je však nebezpečná výzva. Obstoja?    Na besede zorganizovanej v kníhkupectve Panta rhei režisér prezradil, že o románe sa dozvedel od Rasťa Šestáka, s ktorým často spolupracuje a zároveň sú spoluvlastníkmi spoločnosti D. N. A. Knižku prečítal jedným dychom a rozhodol sa podľa nej natočiť seriál. Jozef Karika sa s úsmevom priznal, že keď sa o tomto nápade dopočul, trochu váhal. No nadšenie scenáristu a režiséra ho zlomilo, tak dal projektu zelenú.    Na hrane fikcie    Vráťme sa však tam, kde sa to celé začalo. Ku knižke.    Trilerov s hororovými prvkami nemáme v slovenskej literatúre veľa. V posledných rokoch sa dostali do popredia kriminálne romány z pier domácich autorov, ale do písania mysterióznych trilerov sa im veľmi nechce. Pritom Jozef Karika dokazuje, že inšpirácie máme na rozdávanie.    DejTrhliny sa sústreďuje okolo záhady pohoria, v ktorom miznú ľudia. Jozef Karika sa údajne dostal k námetu vďaka jednému čitateľovi, ktorého výpoveď autor prefabuloval, zistil si ďalšie informácie a román o bohatil o štyri postavy. Tak vzniklo dielo provokujúce čitateľa balansovaním na hrane fikcie a skutočnosti.     Informácie o zmiznutiach v Tribeči sa začali šíriť už v deväťdesiatych rokoch. Autor bol však skeptický, a tak sa vybral do terénu sám. Na mieste sa dopočul o rôznych bizarnostiach, ktoré sa v horách udiali. Niektoré zvláštnosti aj videl. Informácie, ktoré získal, dôsledne overoval. Niektoré z nich sa mu podarilo potvrdiť. Iné, naopak, zostali iba pri dohadoch. Jozef Karika vo svojej knihe uvádza, že „dodnes netuší, čo je skutočnosť a čo fikcia“.    Autor nie je v žánri hororu žiadnym nováčikom. Šikovne dokáže vtiahnuť do víru napätia a mysterióznosti aj váhavého čitateľa. Presne vie, z čoho a akým spôsobom sa v modernom človeku rodí strach a majstrovsky túto svoju znalosť využíva. Aj ten najodolnejší jedinec si nakoniec prizná, že chce vedieť, ako sa príbeh skončí. A to je moment, keď ho Jozef Karika dostal do svojich osídiel.    Román okamžite zarezonoval a jeho čitateľská základňa sa neustále rozširuje. Kniha bola v roku 2017 dokonca nominovaná na cenu Anasoft litera. V rámci tejto prestížnej súťaže vyhrala Cenu čitateľov. Objavila sa aj medzi finalistami Ceny René.    PopularitaTrhliny sa neobmedzila len na Slovensko. Preložili ju nielen do českého, ale teraz už aj do poľského jazyka. V Poľsku sa stala dokonca hitom, v Českej republike bola zaradená do vysielania Českého rozhlasu ako čítanie na pokračovanie. Ukazuje sa, že aj témy z domáceho prostredia majú šancu na úspech. Najmä ak sú pútavo napísané.    Od knižného bestselleru k televíznym prijímačom    Predajnosť románu údajne neklesá – doteraz si knihu kúpilo okolo 35-tisíc čitateľov. Preto nie je prekvapujúce, že sa spoločnosť D. N. A. v koprodukcii s televíziou Joj rozhodla preniesť ju do audiovizuálnej podoby.    Peter Bebjak pôvodne plánoval vytvoriť iba trojdielnu televíznu minisériu. Nápad zostrihať natočený materiál do podoby kinofilmu prišiel neskôr. K tomuto kroku tvorcov inšpirovalo zahraničie. „Vo svete to funguje tak, že niekedy seriály začínajú práve v kinách. Veľkosť plátna a kvalitný zvuk vyvoláva u divákov intenzívnejšie emócie. Majú vizuálne silnejší zážitok. Preto sme sa rozhodli, že to vyskúšame aj u nás, na Slovensku,“ vyjadril sa režisér v rozhovore.    Pri tvorbe mysteriózneho seriálu sa tvorcovia snažili zostať verní knižnej predlohe. Zopár rozdielov fanúšikovia určite postrehnú, ale mali by byť minimálne. Režisér zdôraznil, že do projektu sa pustili najmä preto, lebo sa im páčila kniha. Považoval by za nedôstojné, ak by čitateľom ponúkol úplne iný príbeh. „Fanúšikovia chcú vidieť najmä to, čo si prečítali. Chcú vidieť, ako sa román zhmotní.“    K autentickosti filmového a televízneho spracovania prispieva aj fakt, že sa natáčalo priamo v pohorí Tribeč a to v období, v ktorom sa dej románu odohráva. Scény, ktoré z technických dôvodov nemohli natočiť na miestach opísaných v knižke, nakrúcali v podobných lokalitách.    Jozef Karika si spoluprácu s filmárskym tímom veľmi pochvaľoval. Podľa jeho slov ich na začiatku potrápil, ale to iba preto, aby sa uistil, že jeho námet bude v dobrých rukách. Keď videl, že tvorcovia príbehu rozumejú, nechal im voľnú ruku, pretože – ako sám povedal – si uvedomuje, že film je odlišné médium než kniha. Ak autor priveľmi tlačí na režiséra a produkčný tím, viac to projektu ublíži, než pomôže. Dokonca tvorcov povzbudzoval, aby pôvodnú látku obohatili o vlastné nápady. Čo s nadšením urobili.    Aj herci boli s nakrúcaním spokojní. Veľkým prekvapením pre nich bolo rozhodnutie filmovať priamo v pohorí Tribeč. Tomáš Maštalír a Mária Bartalos so smiechom priznali, že sa trochu báli, či sa im niečo nestane. Napokon najhoršie, čo sa počas natáčania udialo, bola neustála zima a zlomený členok Mateja Marušina. Pre úraz hlavného predstaviteľa sa muselo filmovanie posunúť. Režisér Peter Bebjak potvrdil, že nik zo štábu záhadne nezmizol a všetci sa z tribečských hôr vrátili v rovnakom počte, v akom prišli.    V drobnej hereckej úlohe lesníka Samšályho sa predstaví dokonca aj sám autor románu. Na svoj filmový debut sa Jozef Karika svedomito pripravoval niekoľko dní. Herectvo ho však neláka, viac mu vyhovuje rola spisovateľa.    Na dôvažok priznal, že pravidelne dostáva správy od ľudí, ktorí sa do Tribeča vybrali a zažili alebo sa dozvedeli niečo bizarné. Vyhlásil, že vďaka tomu má materiálu aj na ďalšie dve pokračovania, k téme sa však už neplánuje vrátiť. Počkáme si, či ho fanúšikovia nepresvedčia o opaku.


Supermario rozhodol finále svetového šampionátu jediným gólom. Teraz sedáva na lavičke

Götze v tejto sezóne odohral iba 109 minút.

BRATISLAVA. Nebolo to tak dávno, čo nemeckému futbalistovi Mariovi Götzemu svet doslova ležal pri nohách. Volali ho "Supermario" a v roku 2014 bol jedným z najúspešnejších hráčov planéty. Ako 22-ročný už mal na konte tri majstrovské trofeje v I. bundeslige, dvakrát vyhral nemeckú pohárovú súťaž DFB Pokal, uspel aj v Európskom superpohári aj MS klubov. A jeho gól zo 113. min finálového zápasu na svetovom šampionáte v Brazílii do siete Argentíny zabezpečil Nemcom titul majstrov sveta. Rok 2014 však preňho bol tiež rokom, v ktorom Götze pomaličky začal upadať do priemernosti. Vtedy už pôsobil v Bayerne Mníchov, kde prestúpil pred začiatkom sezóny 2013/2014 z Borussie Dortmund. V Bavorsku sa však necítil šťastný, nedokázal sa vyrovnať s tlakom, ktorý naňho vyvíjali, preto sa po troch rokoch vrátil do tímu BVB. Nanešťastie, pribalil si so sebou aj smolu z Mníchova. Počiatočné problémy s hmotnosťou sa neskôr ukázali ako pomerne závažné ochorenie metabolizmu, pre ktoré stratil prvú polovicu roka 2017. Nadobro sa tiež rozlúčil s nemeckou reprezentáciou a v Dortmunde je častejšie náhradník než hráč základnej zostavy. V tejto sezóne Götze odohral iba 109 minút. V stredajšom zápase skupinovej fázy Ligy majstrov na ihrisku Slavie Praha (2:0) sa dostal na trávnik až v nadstavenom čase. Čoraz viac sa tak pridáva k veľkej skupine nemeckých majstrov sveta, ktorí po úspechu v roku 2014 začali postupne upadať, ako napr. Mesut Özil, Ron-Robert Zieler, Erik Durm, Kevin Grosskreutz či Andre Schürrle. "BVB zvíťazil v Prahe, ale videli sme aj frustráciu Götzeho na lavičke náhradníkov," cituje web Európskej futbalovej únie (UEFA) úryvok zo štvrtkového vydania nemeckého denníka Bild. Götze vo vestfálskom tíme poberá druhý najvyšší plat vo výške 10 miliónov eur ročne. Viac dostávajú iba Marco Reus a Mats Hummels - zhodne po 12,5 milióna. Keďže aktuálny kontrakt v Borussii mu platí iba do konca tejto sezóny, čoraz hlasnejšie sa rozpráva o tom, že buď Götze zľaví zo svojich požiadaviek alebo z Dortmundu odíde.


Na afganskom východe opäť explodovali výbušniny, hlásia mŕtvych i ranených

K zodpovednosti sa bezprostredne neprihlásil nikto.

KÁBUL. Najmenej dvaja ľudia zahynuli a ďalší štyria utrpeli zranenia, keď v sobotu vo východoafganskom meste Džalálábád vybuchla obďaleč provinciálneho sídla volebného výboru trhavina. Píše o tom agentúra AP. Novinárov o udalosti informoval Attáulláh Chógjání, hovorca guvernéra provincie Nangarhár. Ranených - jedného z nich vo vážnom zdravotnom stave - previezli podľa jeho slov do nemocnice a počet mŕtvych sa pravdepodobne ešte zvýši. K zodpovednosti za tento bombový útok sa bezprostredne neprihlásil nikto, na východe Afganistanu - a obzvlášť v Nangarháre - sú však aktívni militanti z miestnej odnože Islamského štátu i ďalší radikálni islamisti, povstalci z hnutia Taliban.


V dohode o brexite údajne nastal posun, dohodli sa právne záväzné zmeny

Minúta po minúte

Analýza

Mayovej dohoda

Komentár Krčmárika

LONDÝN, ŠTRASBURG. Britská vláda v pondelok vyhlásila, že počas rozhovorov premiérky Theresy Mayovej s predstaviteľmi Európskej únie v Štrasburgu sa dohodli "právne záväzné zmeny" v dohode o brexite. Informovala o tom agentúra AFP. David Lidington, ktorý je de facto Mayovej zástupcom, uviedol v britskom parlamente, že premiérka "zabezpečila právne záväzné zmeny, ktoré posilnia a zlepšia" dohodu o odchode z EÚ ako aj budúce vzťahy s Úniou. Podľa Lidingtona vláda predstaví poslancom tri dokumenty. Prvý je spoločným právne záväzným nástrojom umožňujúcim Británii odstúpiť od takzvanej írskej poistky, ktorej hlavným cieľom je udržanie režimu otvorenej hranice medzi Írskou republikou a britskou provinciou Severné Írsko. Lidington uviedol, že obe strany budú spolupracovať, aby sa írska poistka nahradila alternatívnymi opatreniami do decembra 2020. Druhým dokumentom je spoločné vyhlásenie, ktoré sa pridá k politickej deklarácii o budúcom vzťahu medzi EÚ a Britániou. Tretím dokumentom je podľa servera BBC "jednostranná deklarácia", ktorá zdôrazní postoj Británie, že jej nič nemôže zabrániť od odstúpenia od ustanovenia o írskej poistke, ak diskusie o budúcom vzťahu s EÚ stroskotajú. Mayová v pondelok neskoro večer po rokovaniach v Štrasburgu vystúpila na tlačovej konferencii spolu s predsedom Európskej komisie Jeanom-Claudom Junckerom a potvrdila, že dohodla právne záväzné zmeny tak, ako to britský parlament požadoval. Podľa nej je jasné, že írska poistka nemôže byť trvalá a Británia by mohla od nej jednostranne odstúpiť. Z dohody vyplýva, že Británia opäť nadobudne kontrolu nad svojimi zákonmi a bude môcť viesť nezávislú obchodnú politiku, dodala Mayová. Juncker vyzval britských poslancov, aby dohodu podporili a zdôraznil, že buď bude táto dohoda, alebo "k brexitu možno nedôjde vôbec". Podľa agentúry AP varoval, že "nové rokovania" už nebudú. Uviedol, že v prípade zamietnutia dohody už nebude "žiadna tretia šanca". Dodal, že hovoril s írskym premiérom Leom Varadkarom a ten mu naznačil pripravenosť akceptovať posilnené záruky ponúknuté Londýnu. Britská opozičná Labouristická strana v reakcii vyzvala parlament, aby hlasoval proti dohode vyrokovanej premiérkou Mayovou. Dohoda s Európskou komisiou neobsahuje nič, čo by sa blížilo k zmenám, ktoré Mayová prisľúbila parlamentu, uviedol vodca labouristov Jeremy Corbyn. "Preto musia poslanci túto dohodu odmietnuť," zdôraznil. Poslanci Dolnej snemovne britského parlamentu budú o dohode o vystúpení Británie z EÚ druhýkrát hlasovať v utorok. V prvom januárovom hlasovaní ju odmietli veľkou väčšinou hlasov, najmä pre sporné ustanovenie o írskej poistke. Na jej základe by pre Severné Írsko dočasne platili odlišné podmienky obchodovania s EÚ, aké by sa týkali zvyšku Spojeného kráľovstva. Tento "záložný plán" pre Írsko však veľká časť britských zákonodarcov vníma ako pascu, ktorá ich krajinu navždy zviaže obchodnými pravidlami Únie a znemožní Londýnu uzatvárať samostatné obchodné dohody s partnermi vo svete. V prípade opätovného zamietnutia dohody hrozí tvrdý brexit alebo odloženie termínu odchodu Spojeného kráľovstva z EÚ. Termín brexitu je stanovený na 29. marca.


Primátor druhým hlasovaním o hazarde ohrozuje jeho reguláciu, tvrdí Asociácia zábavy a hier

Poslanci budú na štvrtkovom zasadnutí zastupiteľstva po mesiaci opäť rokovať o zákaze hazardu v meste.

BRATISLAVA. Primátor hlavného mesta SR Bratislavy Ivo Nesrovnal druhým hlasovaním o zákaze hazardu v meste podľa Asociácie zábavy a hier (AZAH) ohrozuje jeho reguláciu. Na brífingu na Primaciálnom námestí v Bratislave to povedala hovorkyňa AZAH Dominika Lukáčová s tým, že druhé hlasovanie môžu ľahko napadnúť. Bratislavskí mestskí poslanci budú na štvrtkovom zasadnutí zastupiteľstva po mesiaci opäť rokovať o zákaze hazardu v meste. Primátor Ivo Nesrovnal predloží poslancom pôvodný návrh všeobecne záväzného nariadenia (VZN) o zrušení všetkých herní v meste. Niektorým poslancom sa to však nepáči a tvrdia, že chcú hazard len regulovať. „Chápeme, že je to primátorov populizmus a začal túto vojnu s hazardom pred verejnosťou,“ doplnila s tým, že primátora asociácia žiadala o stretnutie a chceli mu navrhnúť, aby sa bratislavský magistrát zúčastnil prieskumu verejnej mienky. Zistiť ním chcú aktuálny názor občanov na hazard. Žiadosť o stretnutie však Nesrovnal podľa Lukáčovej odmietol. Podľa AZAH mnohí pripomínajú, že názor na hazard Bratislavčania vyjadrili petíciou. „Tvrdíme, že to nie je pravda, pretože pri podpisovaní petície neexistovala možnosť prísnej regulácie a navyše občania neboli nikým a nijako informovaní napríklad o dôsledkoch absolútnej prohibície,“ spomenula hovorkyňa AZAH. Asociácia súhlasí s reguláciu hazardu a presadzuje návrh, aby kasína a herne mohli umiestniť v hoteloch a obchodno-zábavných centrách. V prieskume chcú zistiť najmä preferencie ľudí k takejto regulácii v porovnaní s možnosťou absolútnej prohibície. Na otázku, či chcú dať prieskum urobiť aj napriek tomu, že o hazarde budú bratislavskí mestskí poslanci rokovať vo štvrtok, Lukáčová odpovedala, že prieskum bude mať význam aj po hlasovaní zastupiteľstva, pretože ak by aj prešiel návrh o zrušení hazardu, budú sa súdiť. Primátor Bratislavy Ivo Nesrovnal v utorok na brífingu v Primaciálnom paláci povedal, že asociácia sa permanentne vyhráža žalobami. "Im ide o peniaze, nám o Bratislavčanov. Nebránim im robiť akékoľvek aktivity, neviem si však predstaviť reprezentatívnejší prieskum ako je petícia so 136 139 podpismi,“ dodal s tým, že ak na štvrtkové zastupiteľstvo prídu poslanci, ktorí vo februári neboli, bude dostatok hlasov na to, aby sa stal hazard v Bratislave minulosťou.  Bratislavskí mestskí poslanci na zasadnutí mestského zastupiteľstva vo štvrtok 16. februára rozhodli o tom, že približne tristo herní z mesta nezmizne. Všeobecne záväzné nariadenie o zákaze hazardu v Bratislave muselo schváliť zastupiteľstvo trojpätinovou väčšinou, čo sa však nestalo, za návrh hlasovalo 24 poslancov zo 41 prítomných. Aby zastupiteľstvo VZN prijalo, chýbal jeden hlas poslanca. Poslanci tak nevyhoveli petičnému výboru, ktorý v petícii pre zrušenie hazardu v Bratislave vyzbieral 136 139 podpisov Bratislavčanov na 8 018 hárkoch. Všetky podpisy na hárkoch z odovzdanej petície proti hazardu v hlavnom meste SR Bratislave skontrolovali, platných je 98 118. Podľa návrhu všeobecne záväzného nariadenia, ktoré predložili poslancom, hrozilo, že na celom území Bratislavy - v hoteloch, moteloch, penziónoch, budovách pre obchod a služby, pre kultúru a na verejnú zábavu, by nemohli byť herne. Tie nemali ostať ani v bytových domoch. Zastupiteľstvo zároveň neschválilo možnosť, aby VZN rozdelili na štyri časti, o každej by poslanci hlasovali zvlášť. Prvou kategóriou boli hotely, motely, penzióny, druhou obchod a služby, v tretej boli kultúra a verejná zábava, posledná kategória boli bytové domy.Zastupiteľstvo bude o hazarde hovoriť na rokovaní, ktoré sa začína vo štvrtok 30. marca o 8:30 v Zrkadlovej sieni Primaciálneho paláca v Bratislave.


Stovky Ukrajincov žijúcich na Slovensku volili ukrajinského prezidenta na veľvyslanectve

BRATISLAVA. Niekoľko stoviek Ukrajincov žijúcich na Slovensku už volilo svojho kandidáta na post hlavy štátu Ukrajiny. Do nedeľnej voľby sa môžu zapojiť prostredníctvom veľvyslanectva. Ako TASR informovali z ukrajinského veľvyslanectva, priebeh volieb je zatiaľ pokojný. Účasť vo voľbách považujú na ambasáde za dobrú. Na Ukrajine sa začali v nedeľu ráno prezidentské voľby, v ktorých si voliči vyberajú z 39 kandidátov. Volebné miestnosti boli sprístupnené o 8.00 h miestneho času (7.00 h SELČ), prvé odhady výsledkov by mali byť zverejnené bezprostredne po ukončení hlasovania o 20.00 h (19.00 h SELČ). Právo odovzdať hlas niektorému z uchádzačov má približne 30 miliónov Ukrajincov. Očakáva sa, že nikto z kandidátov nezíska podporu viac ako polovice zúčastnených voličov. Dvaja najúspešnejší sa tak zrejme stretnú v druhom kole volieb, naplánovanom na 21. apríla.


Prezident Venezuely priznal, že ústavodarné zhromaždenie využije proti opozícii

Prezident chce dosiahnuť stíhanie mnohých ďalších členov opozičných strán.

CARACAS. Venezuelský prezident Nicolás Maduro pred nedeľňajšími voľbami do ústavodarného zhromaždenia vyhlásil, že prakticky neobmedzené právomoci tohto orgánu chce využiť na boj proti svojim politickým protivníkom. V prejave, ktorý odvysielala štátna televízia, deklaroval, že nové zhromaždenie by malo zbaviť opozičných zákonodarcov trestnoprávnej imunity a prinajmenšom jedného z nich poslať do väzenia. "Tento malý Hitler má celu zaručenú!" povedal Maduro o radikálnom opozičnom vodcovi Freddym Guevarovi, ktorý patrí medzi najvýraznejších organizátorov protestov proti jeho vláde. Prezident chce dosiahnuť aj stíhanie mnohých ďalších členov opozičných strán, ktoré v súčasnosti kontrolujú niekoľko venezuelských federálnych štátov, ako aj národný parlament. "Na pravicu už čaká väzenská cela. Všetci zločinci pôjdu do väzenia za zločiny, ktoré spáchali," pohrozil Maduro v sobotu večer. Prívrženci opozície sa medzitým snažili na poslednú chvíľu protestovať v uliciach i napriek prítomnosti stoviek tisíc vojakov a policajtov. Voľby do ústavodarného zhromaždenia, ktorého úlohou bude prepracovať venezuelskú ústavu z roku 1999, opozícia bojkotuje, takže všetkých 5500 kandidátov na obsadenie 545 kresiel sú podporovatelia vlády. Úspešnosť hlasovania bude vyjadrená účasťou a opozícia preto vyzýva občanov, aby nešli hlasovať. Socialistická vláda zase nabáda k účasti aj tak, že hrozí štátnym zamestnancom stratou pracovných miest a sociálnych výhod. Milióny Venezuelčanov hlasovali v symbolickom referende proti plánom prezidenta Madura na prepracovanie ústavy. Konanie referenda schválil opozíciou ovládaný parlament, ale vláda ho označila za nelegitímne. Protivládne protesty vo Venezuele trvajú už štyri mesiace. Doteraz pri nich zahynulo vyše 100 ľudí a tisíce ďalších boli zranené alebo zadržané.


Štátni cestári musia zrušiť tender na opravy ciest prvej triedy za dvesto miliónov eur

Správa ciest musí tender zrušiť do 30 dní od nadobudnutia právoplatnosti.

BRATISLAVA. Slovenská správa ciest (SSC) musí zrušiť verejnú súťaž na veľkoplošné opravy ciest prvej triedy za predpokladanú cenu 166,56 mil. eur bez dane z pridanej hodnoty (takmer 200 mil. eur vrátane DPH). Úrad pre verejné obstarávanie (ÚVO) o tom rozhodol na základe námietok proti podmienkam v oznámení o vyhlásení verejného obstarávania a v iných dokumentoch potrebných na vypracovanie ponuky. Správa ciest musí tender zrušiť do 30 dní od nadobudnutia právoplatnosti rozhodnutia úradu (16. septembra).Cestári podľa ÚVO postupovali v rozpore s princípom nediskriminácie hospodárskych subjektov podľa zákona o verejnom obstarávaní, keď nerozdelili zákazku, čo mohlo odradiť regionálnych dodávateľov prác. Porušili aj princíp hospodárnosti a efektívnosti, nakoľko keby zákazku rozdelili, mohli očakávať vyšší záujem malých a stredných podnikov, čo mohlo priniesť hodnotnejšiu hospodársku súťaž a nižšiu cenu za realizáciu úsekov ciest. Úrad vytkol cestárom aj porušenie princípu transparentnosti, keďže nerozdelenie zákazky odôvodnil všeobecne a nepreskúmateľne, pričom nebolo zrejmé, prečo by ju nemohli rozdeliť na časti."Úrad na základe uvedeného konštatuje, že vyššie uvedené porušenia zákona o verejnom obstarávaní teda mohli mať vplyv na výsledok verejného obstarávania z dôvodu, že v prípade rozdelenia zákazky na časti by mohli predložiť na jednotlivé časti zákazky svoje ponuky potenciálne aj ďalší záujemcovia, uchádzači, ktorí mohli na tú ktorú časť predmetu zákazky predložiť svoje ponuky," uviedol ÚVO v rozhodnutí. Úrad tým nespochybňuje oprávnenie kontrolovaného, teda SSC, realizovať zákazku ako celok. "Avšak z titulu dodržiavania princípu nediskriminácie hospodárskych subjektov, hospodárnosti a efektívnosti, ako aj z dôvodu podpory účasti malých a stredných podnikov vychádzajúcej zo smernice EÚ je s cieľom zvýšiť hospodársku súťaž najmä pri veľkých zákazkách žiaduce pristupovať k rozdeľovaniu zákaziek na časti," dodal úrad.Slovenská správa ciest vyhlásila verejnú súťaž na veľkoplošné opravy ciest prvej triedy v máji tohto roka. Stavebné práce na štyri roky plánovala financovať z prostriedkov štátneho rozpočtu. Do zoznamu opráv zahrnula 79 úsekov ciest vo všetkých ôsmich krajoch. Na základe tohto tendra malo byť v Bratislavskom, Trnavskom a Nitrianskom samosprávnom kraji opravených dvanásť úsekov ciest prvej triedy, v Banskobystrickom kraji devätnásť, v Žilinskom a Trenčianskom kraji 23 a v Košickom a Prešovskom kraji 25 úsekov.Agentúra SITA požiadala o vyjadrenie Slovenskú správu ciest.


V Čečensku prepustili ľudskoprávneho aktivistu Titijeva

Venoval sa odhaľovaniu mimosúdnych zabití, únosov a mučenia.

ARGUN. V Čečensku prepustili na slobodu prominentného ľudskoprávneho aktivistu Ojuba Titijeva. Ide o prípad, ktorý vyvolal rozsiahle medzinárodné pobúrenie. Titijeva prepustili z väzenia v piatok po tom, ako čečenský súd tento mesiac rozhodol o jeho podmienečnom prepustení. Titijev, ktorý viedol čečenskú kanceláriu mimovládnej organizácie Memorial bojujúcej za ľudské práva, bol vo väzbe od jeho zadržania v januári 2018 na základe obvinení z vlastníctva drog. Aktivista obvinenia odmietal, v marci ho však súd odsúdil na štyri roky vo väzení. Titijev zohrával významnú úlohu pri odhaľovaní mimosúdnych zabití, únosov a mučenia páchaných čečenskými bezpečnostnými jednotkami. Medzinárodné ľudskoprávne organizácie odsúdili jeho zatknutie a žiadali jeho prepustenie.


Bojujú za lepšie pôrody, nadávajú im do biomatiek

Veronika Pizano, Iveta Aldana a Lucia Lišiaková napísali knihu, ktorou chcú dopomôcť k zmene v slovenskom pôrodníctve.

Všetko, čo potrebujete vedieť o rodení na Slovensku. Taký podtitul nesie čerstvo vydané dielo Ešte netlačte, ktoré tne do živého a popisuje realitu v slovenských pôrodniciach. Tri autorky v nej ponúkajú reálne, často až hrôzostrašné príbehy konkrétnych žien, vyjadrenia odborníkov, najnovšie vedecké poznatky a opisujú praktiky priamo z pôrodníc. To všetko, aby robili osvetu o téme, ktorá sa týka viac než 50-tisíc žien ročne. Po sérii reportáží o pôrodníctve na Slovensku ste sa spoločne pustili do napísania knihy. Človeku po nej môže ostať veľmi ťažko. Myslíte, že vaše dielo je tak trocha šoková terapia pre mnohých, ktorí o pôrodoch na Slovensku nič netušia? Iveta: Myslím si, že tá šoková terapia je potrebná, lebo veľa vecí, ktoré sa v pôrodníctve dejú, sú normalizované a ľudia, ktorí sa tou témou nezaoberajú, ich považujú za normálne. A tie veci normálne nie sú. Lucia: Vieme, že sú na Slovensku aj dobré pôrody a vieme, že je veľa spokojných žien. No naším cieľom nebolo chváliť to, čo je dobré, lebo považujem za automatické a normálne, že žena v dobrom spomína na svoj pôrod, ale chceli sme upozorniť na negatívne veci, ktoré sa tu dejú, aby sa s tým začalo niečo diať. Mnoho žien povie, že áno, ony mali dobrý pôrod, ale to neneguje zlé skúsenosti ostatných žien. A práve na to sme chceli poukázať – že je príliš veľa žien, ktoré sa cítia traumatizované a odnášajú si zlé skúsenosti a spomienky na pôrod. Toto chceme zmeniť. Neobávali ste sa, že kniha odradí mnohé slovenské ženy, aby rodili v našich pôrodniciach? Lucia: Dúfam, že nie. Nikomu sme nedávali návod, kde má rodiť, ale chceli sme, aby žena, ktorá ide rodiť na Slovensku, bola pripravená na to, ako tá prax reálne funguje a aby si zodpovedala otázku, čo ona sama očakáva od svojho pôrodu a ako ho chce prežiť. Prípadne nech vie, ako na niektoré veci reaguje personál, aby sa neskôr neobviňovala z niečoho, čo ovplyvniť nemohla. Iveta: Ženy, ktoré žijú mimo Bratislavy alebo ďalej od hraníc s Českou republikou, nemajú veľmi na výber a na Slovensku rodiť musia. Veronika: Neobávam sa. Reálne ženy, najmä mimo západného Slovenska, nemajú možnosť rodiť niekde inde. Ja by som bola veľmi rada, keby sa pôrodníkom a zdravotníkom na Slovensku dalo dôverovať. Človek tam ide s dôverou a tá je sklamaná. Chápem, je to dilema, ale aj súčasťou problému, lebo sa potláča vetami ako – nie sú všetci rovnakí, česť výnimkám a podobne. Viem, že časť žien sa možno rozhodne pre pôrod doma, ale nebude ich veľa, alebo sa rozhodnú pre pôrod v zahraničí. No skôr si myslím, že tá kniha spôsobí, že o tom začnú aktívne rozmýšľať. A to je jedna z ciest, ako vytvoriť tlak. Všetky tri ste matkami. Boli vaše osobne zlé skúsenosti s pôrodmi motiváciou k tomu, aby ste sa touto témou začali zaoberať? Veronika: Ja som bola ten prípad, že som sa bála ísť na portál Modrý koník a dozvedieť sa o pôrode viac, lebo som si myslela, že by som to začala príliš riešiť. Nič som si nezisťovala, chodila som iba na predpôrodnú prípravu. Potom nastal deň termínu, mala som zlé výsledky a o dva dni som išla pod nôž. Nedopátrala som sa však, prečo to tak bolo a to som riešila veľmi dlho. Povedali mi iba, že dieťatko sa má zle a hotovo. Dôsledkom bolo teda to, že som sa s tým dlho nevedela vyrovnať. Lucia: Ja som mala môj prvý pôrod dosť traumatický a to, že sme sa obuli do tej témy? Chcela som si zodpovedať moje vlastné otázky, prečo sa stalo to, čo sa stalo a či to mohlo byť inak alebo či je toto norma, prípadne či som ja niekde zlyhala. To, že sme sa touto témou začali zaoberať, bolo pre mňa veľmi prirodzené. A tie tri roky, čo sme v nej téme strávili, mi veľmi pomohli a boli pre mňa takou malou terapiou. Iveta: Keď sme sa tej téme začali venovať, tak som bola práve tehotná. Tým, že sme boli v jednom pracovnom tíme a poznali sme sa, tak som od Veroniky a Lucie vedela, aké mali pôrody a čo zažili. To ma dostalo do rozpoloženia, že aha a čo mám teraz robiť ja. Rozhodovala som sa, kde budem rodiť a tým, ako ma ovplyvnili a začali sme zisťovať informácie, tak pre mňa padlo rozhodnutie, že na Slovensku, respektíve v Bratislave rodiť nechcem. Ja teda negatívny zážitok nemám, lebo som rodila v Hainburgu. Najzásadnejšia informácia z vašej knihy je z môjho pohľadu tá, že v slovenskom pôrodníctve dochádza k porušovaniu ľudských práv a to hneď v niekoľkých formách. Veríte, že napísaním knihy môžete prispieť k zmene? Lucia: Určite je toto náš vklad k zmene. Hlavným cieľom aj knihou, aj článkami, bolo rozvíriť diskusiu a poukázať na to, čo všetko sa v pôrodniciach porušuje, čo všetko sa u nás považuje za normu, čo normou nie je a nemalo by byť. Áno, cieľom bolo naštartovať zmenu a rozvíriť tému v spoločnosti. Aby sa ňou nezaoberalo len tých 54-tisíc žien, ktoré ročne porodia, ale aby sa dostala aj do iných kruhov. Treba robiť osvetu. Veronika: Tým, že je táto téma postavená na úroveň ľudských práv, zrazu má pre ľudí inú optiku. Keď sa povie, že v pôrodniciach sa porušujú ľudské práva, znie to úplne inak, ako keď povieme, že sa porušujú práva rodiacej ženy. Aké sú to práva rodiacej ženy? Bohužiaľ sa to celé muselo postaviť na úplne inú úroveň, aby sa to vnímalo serióznejšie a ako problém spoločnosti a nie iba žien. Skúste niekoľkými slovami popísať, k čomu ste dospeli a čo sú tie najväčšie problémy slovenského pôrodníctva. Veronika: Pre mňa je to nerešpektovanie žien a neaplikovanie najnovších vedeckých poznatkov. Lucia: V tom sa zhodneme. A ešte by som za seba doplnila spôsob komunikácie personálu od lekárov cez pôrodné asistentky až po upratovačky v pôrodniciach. Veronika: Ja si napríklad uvedomujem, že to, že sa k sebe hnusne správame, nie je len problém pôrodníctva, ale celej spoločnosti. No keď idem na úrad a niekto je tam na mňa nepríjemný, tak ma to naštve, ale keď idem rodiť a takéto správanie mi zastaví pôrod, kvôli čomu musím ísť na cisársky, tak to má oveľa vážnejšie a zásadnejšie dôsledky. V tomto vidím hlavný problém a dôvod, prečo by sme mali osobitne riešiť prístup v pôrodníctve. Stretli ste sa s mnohými odborníkmi, medzi nimi lekármi, pôrodníkmi. Ako sa k problému stavali? Veronika: Každý inak a každá reakcia vyplynula z charakteru daného človeka. Niektorí tresli dverami. Niektorí komunikovali, ale vždy používali barličky typu – ja hovorím len za seba, ale veď máme dobré výsledky, robíme čo sa dá... Iveta: ...nemáme dostatok financií... Lucia: ...nemáme dostatok personálu... Veronika: Z tých najvyššie postavených lekárov sa nevyjadril nikto. Oni v zásade priznajú, že je to problém, ale nie až taký, lebo tu máme iné a väčšie. Rozhovor do knihy vám dal doktor Jozef Záhumenský, ktorý pôsobil v Českej republike a dnes opäť pracuje v pôrodníctve na Slovensku. Aj v tomto prípade to však miestami vyznelo tak, že pomenoval problém, ale nevysvetlil, prečo je to tak a ako to zmeniť. Veronika: Asi to treba brať v kontexte toho, že sme tento rozhovor do knihy editovali. Mali sme s ním oveľa rozsiahlejšiu debatu, ale keď sme to dávali dokopy, tak sme sa rozhodli, že od neho chceme, aby sa odpovede zamerali viac na samotný pôrod. Lucia: Práve doktor Záhumenský bol jedným z tých, ktorý mal aj riešenia. Tým, že pôsobil v Čechách, tak videl, ako to funguje inde. Dokázal pomenovať problém a aj vypichnúť spôsob, ako by sa dal zlepšiť. Aj keď pôsobil v Trnave ako primár, tak tam spravil pár zásadných zmien, čo napomohlo napríklad zníženiu počtu sekcií. Je pravda, že lekári často nehľadajú riešenia, ale doktora Záhumenského by som sem neradila. Veľkým problémom ostáva systémovosť a vybehané koľaje, hierarchia. Príde mladý lekár a môže byť akokoľvek odhodlaný fungovať inak, pokrokovejšie, keď sa dostane tam, kde hierarchicky spadá pod niekoho, kto odmieta nové postupy, tak si ťažko presadí svoje. Systém ho často zhltne. Veronika: Máme potvrdené, že v zahraničí napríklad takáto hierarchia nefunguje. Tam aj mladší človek s menšou praxou môže upozorňovať na chyby bez toho, aby z toho niekto vyvodil následky. Dochádza tam k diskusii a snahe poučiť sa z chýb. V čom vidíte hlavný problém? Nie sú títo lekári ochotní sa ďalej vzdelávať, študovať a aplikovať pokrokové metódy vo svojej práci alebo je to niečo iné? Lucia: Ja si nemyslím, že chcú byť „zlí“ alebo robiť zlé veci. Verím, že toho majú veľa, cítia sa podhodnotení, nemajú personálne a materiálne vybavenie a depresívne to na nich vplýva. Potom do nich začnú nejaké tri matky rýpať, napíšu o tom knihu a kritizujú celý systém. Sú tendencie k zlepšovaniu, ale je to veľmi pomalé. Iveta: Často je o tom, že povedia – áno, my vieme o tých nových postupoch, ale to by sa u nás nedalo lebo financie, lebo kapacitné možnosti a tak ďalej. Veronika: Často hľadajú dôvody, prečo sa to nedá, namiesto spôsobov, ako by sa to dalo. A lekári majú naozaj veľké egá. Iveta: Možno je to aj ľudská pohodlnosť, tá je skoro v každej profesii. Takto to robíme, takto nám to vyhovuje, takéto postupy sme si dali, všetci o nich vedia. A zrazu sa z toho vytrhnúť je problém. Ľudia, ktorí chcú niečo aktívne zmeniť, sú v menšine. Ako a čím argumentovať, keď niekto starostlivú mamu, ktorá sa o priebeh svojho pôrodu zaujíma, nazve príliš emotívnou, ekomatkou, rozmaznanou a podobnými necitlivými invektívami? Veronika: Nálepkovanie je veľký problém. Ak žena povie, že sa jej niečo stalo, napríklad, že jej nedali dieťa, hoci si ho žiadala, tam sa povie, že je alternatívna biomatka. A diskusia sa tak presunie z problému, že jej nebolo vyhovené a vypočuté jej právo, na to, že je divná. Objekt diskusie sa úplne zmení. Lucia: Ja by som poprosila ľudí, ktorí majú tendenciu nálepkovať a kritizovať, nech zastanú, nech si tú ženu vypočujú a nech skúsia pochopiť, čo hovorí, ako pomenúva problémy, v čom cíti krivdu a traumu. Lebo u nás na Slovensku je veľmi populárne kritizovať veci, ktorým nerozumieme. Veronika: Napríklad aj nás tri nálepkujú, že my sme určite matky, ktoré neočkujú. A pritom je to presne naopak. Alebo aj mňa nálepkujú preto, že som nepoužívala pri dieťati plienky. Veď každý máme rôzne názory na rôzne veci, ani v rodičovstve už neexistuje jedna línia ako za socializmu, tak ju neodsudzujme. Sme občania a zákon je v tomto jasný – čo nie je zakázané, je povolené. Napríklad sa hovorí, že domáce pôrody sú zakázané, no nie sú. Len to nie je legislatívne upravené. Vďaka dostupnosti informácií dokážu byť rodičky v istom zmysle partnerom lekárom. Nemožno však poprieť, že veľa mamičiek dokáže podľahnúť rôznym neovereným radám, tipom a robiť niečo len preto, že je to v móde. Čo v takomto prípade? Iveta: Tehotné ženy chodia každý mesiac do poradne k svojmu gynekológovi, tam by mala prebiehať komunikácia. Ak by gynekológovia boli ochotní komunikovať s rodičkou, tak by mala dôveru sa tie veci pýtať ich a diskutovať o nich s nimi. Doktor povie – panebože, máte skrátený krčok, tak pekne na rizikové tehotenstvo, lebo predčasne porodíte, ležať doma, zdvihnúť hore nohy. Toto bol môj prípad, no doktor mi to vôbec nevysvetlil, iba ma vystrašil, nepodal mi informáciu tak, ako mal. Žena potom príde domov a jasné, že si to hľadá na Googli. Samozrejme, záleží aj na jej mentálnom vybavení, čo nájde – či to budú napríklad vedecké štúdie. Ja som našla vedeckú štúdiu, ktorá vyšla práve v ten rok, bola z renomovaného medicínskeho zahraničného časopisu, kde môj problém skúmali a vyšli im výsledky, že nie je dobré, aby žena ležala a mala vyložené nohy do konca tehotenstva. A teraz prišla otázka – dôverujem svojmu gynekológovi a pôrodníkovi? Keď mi nabudúce niečo povie, budem si to zase hľadať? Keď bude so mnou normálne komunikovať a budem sa s ním môcť normálne porozprávať, tak si nebudem hľadať informácie inde. Veronika: Ale nie odpovede typu – to čo ste si zase našli, ďalšia internetová mamička a podobne. Stále sa hovorí, že ženy iba vymýšľajú. Ale čo vymýšľajú? Čo chcú? Občas sa spomenie napríklad lotosový pôrod. No a? Chce to pár žien ročne. Tak to chcú, čo má byť, veď ľudia majú rôzne požiadavky na hocičo. Nie je to nebezpečné, je to síce trošku komplikovanejšie, ale dobre. Keď sa hovorí o rôznych požiadavkách rodičiek, tak sú predsa úplne bežné. Ony nechcú, aby ich holili, nastrihávali, nechcú klystír, nechcú, aby im tlačili na brucho. Áno, niečo si ženy vygooglia, ale tie požiadavky v pôrodníctve nie sú ani z vedeckého hľadiska extrémne. Iveta: A u nás, keď žena príde s niečím takýmto, tak ju lekár rovno zruší. Namiesto toho, aby povedal, pozrite, ja mám na to takýto názor, takéto sú štúdie, tak ju utrie s tým, že – to ste si našli na Modrom koníkovi? To nie je komunikácia so ženou. Na problémy v komunikácii zdravotníckeho personálu narážate každú chvíľu aj v knihe. V čom tkvie, že zdravotnícky personál nie je schopný normálne ľudsky komunikovať? Pocit vyhorenia? Neskúsenosť? Neochota? Slabé finančné ohodnotenie? Veronika: Vždy je to viacero faktorov počínajúc s tým, že sme tak v spoločnosti nastavení. Druhá vec je, že lekári sú vnímaní ako autority a aj oni sa tak vnímajú, tak si povedia, že sa nemusia správať slušne. No áno, je to aj vyhorenie, aj nedostatok peňazí, ale nemôžeme sa vyhovárať stále iba na toto. Musíme to začať všetci v celej spoločnosti meniť. Iveta: Myslím, že dôležitý je aj tlak kolegov. Ako je možné, že slovenský personál, ktorý prejde cez hranice a robí napríklad v Hainburgu, si to napríklad nedovolí? A sú to Slováci. V knihe píšete, že ženy ťahajú za kratší koniec pri otázke zlepšenia komunikácie a zmeny myslenia. Ako je to možné, keď veľká časť zdravotníckeho personálu sú práve ženy, matky? Veronika: Ide o to, že ženy patria väčšinou k nižšiemu personálu. Na toto robí jedna doktorandka sociologickú štúdiu – správanie pôrodných asistentiek. U nich je to často tak, že keď je tam lekár, tak sa takto nesprávajú, ale v momente, ako odíde, tak sa to zmení. Ako keby mali potrebu kompenzovať si moc. Často vo svojom vnútri lekárov ani nerešpektujú. To sú už sociologické a antropologické veci, ktoré sme do knihy ani nedávali. No je to veľmi zaujímavé, len veľmi ťažko vysvetliteľné. Ťažko sa prijíma aj niečo ako psychológia pôrodu. Považujú to za pseudovedu, veď čo, však na ňu skríknem a jej sa zastaví pôrod, vie sa to, ale mávnu rukou. Nie je to vnímané seriózne. Empatiu od nich naozaj nemožno čakať. Iveta: Priemerný vek pôrodných asistentiek je 48 rokov, takže keď tieto ženy rodili, tak rodili v inom politickom zriadení. Veronika: A to politické zriadenie je dôležité, lebo za socializmu bolo pôrodníctvo naozaj o tom – separovať dieťa od matky. Myslíte si, že tento zlý stav v pôrodníctve môže či už v súčasnosti alebo v budúcnosti prispieť k tomu, že ženy nebudú chcieť rodiť vôbec? Veronika: Neviem, či rodiť vôbec, ale mali sme vyjadrenie, že kvôli zlému prvému pôrodu už nechcú mať viac detí. Iveta: Z pohľadu štátu a demografického vývoja by vláde a ministerstvu zdravotníctva malo záležať na tom, aby zdravotná starostlivosť poskytovaná rodiacim ženám bola čo najlepšia, aby ženy rodili a aby sa demografický vývoj nezastavil, respektíve nespomaľoval. Veronika: Vyhliadky do budúcna sú také, že sa to bude zlepšovať. Je tu nová generácia. Je tu diskusia zo strany občianskych združení, zo strany žien, no stále chýba diskusia, do ktorej by boli zapojení lekári. A my tu teraz bojujeme, hovoríme o niečom, čo bude lepšie možno o 25 rokov. Ale čo tých 54-tisíc žien ročne teraz? Tento text ste mohli čítať vďaka tomu, že platíte za obsah. Vážime si to.


Dalajláma sa ospravedlnil za vyjadrenia na adresu žien

Tibetský duchovný vodca sa kriticky vyjadril aj na adresu Trumpa.

NAÍ DILLÍ. Tibetský duchovný vodca dalajláma vyjadril "hlbokú ľútosť" nad svojimi vyjadreniami na adresu žien, ktoré zazneli v nedávnom rozhovore pre stanicu BBC. Informovala v utorok agentúra AFP s odvolaním sa na vyhlásenie dalajlámovej kancelárie. Dalajláma poskytol interview v meste Dharmšála v severoindickom zväzovom štáte Himáčalpradéš, ktoré je jeho exilovým sídlom. Duchovný vodca na otázku, či by jeho reinkarnáciou mohla byť žena, povedal, že by musela byť atraktívna. "Ak príde dalajláma ženského pohlavia, mala by byť viac atraktívna," povedal tibetský duchovný vodca, ktorého na svojej webovej stránke citovala stanica BBC. Dalajláma podľa vyhlásenia nemal v úmysle dotknúť sa žien a hlboko sa ospravedlňuje tým, ktorým jeho slová ublížili. Tibetský duchovný vodca sa kriticky vyjadril aj na adresu amerického prezidenta Donalda Trumpa. "Keď sa stal prezidentom, vyjadril myšlienku "Amerika na prvom mieste" (America first). To nie je správne," povedal a dodal, že Amerika by mala prevziať globálnu zodpovednosť. Trumpove emócie sú podľa jeho slov "komplikované".


Diaľničiari otvorili pre ľudí neotvorený tunel Považský Chlmec

Záujemcovia si úsek mohli prejsť napríklad na kolobežkách.

ŽILINA. Národná diaľničná spoločnosť (NDS) v rámci Dna otvorených dverí sprístupnila pre verejnosť časť ešte neotvoreného úseku diaľnice D3 Žilina, Strážov - Žilina, Brodno. Jeho najzaujímavejšou časťou je viac ako dvojkilometrový tunel Považský Chlmec. Ako informovala hovorkyňa NDS Michaela Michalová, záujemcovia si úsek mohli prejsť napríklad na kolobežkách. Úsek D3 Žilina, Strážov - Žilina, Brodno sprejazdní NDS v novembri, ešte predtým však chceli umožniť verejnosti prejsť si časť úseku, pozrieť si stavebné mechanizmy, ale aj dozvedieť sa, ako sa vyhnúť najčastejším chybám pri jazde tunelom. Návštevníci si podľa nej okrem tunela mohli prejsť aj Hričovskú estakádu. Tá patrí k unikátnym stavbám predovšetkým svojimi technickými parametrami. Nosná konštrukcia mosta dosahuje dĺžku až 1493 metrov a realizovala sa použitím viacerých technológií súbežne - na pevnej skruži, na výsuvnej skruži a letmou betonážou s vozíkmi. "Výstavba úseku D3 Žilina, Strážov - Žilina, Brodno sa chýli ku koncu. Momentálne prebieha preberacie konanie všetkých nosných objektov, najmä tunela a technologických zariadení tunela. Zároveň prebiehajú komplexné skúšky tunelových technologických zariadení, dokončuje sa operátorské pracovisko v Považskej Bystrici, ktoré bude zabezpečovať údržbu tunela. Po dobudovaní úseku motoristi ušetria takmer štyri minúty jazdy mimo Žiliny," doplnila Michalová.


Predseda Ligúrie žiada rýchlu demoláciu Morandiho mosta

RÍM. Najvyšší predstaviteľ talianskeho regiónu Ligúria Giovanni Toti v stredu uviedol, že zvyšky mosta v Janove, metropole tohto pobrežného regiónu na severozápade krajiny, je potrebné čo najrýchlejšie zrovnať so zemou. Informovala o tom agentúra DPA. "Musíme sa usilovať čo najskôr začať s demoláciou všetkých zvyškov Morandiho mosta, ohyzdnej kostry a ohavného symbolu," povedal Toti, ktorého citovala talianska tlačová agentúra ANSA. Východná časť mosta začala pred niekoľkými dňami podozrivo vŕzgať. Pod ňou sa nachádza niekoľko bytových domov, ktoré minulý týždeň evakuovali. V pondelok hasiči prístup do lokality pod východným úsekom mosta úplne uzavreli. Skupina technických expertov, na ktorých sa obrátilo talianske ministerstvo dopravy, odporučila urýchlene odstrániť alebo podložiť podperami východnú časť mosta. "Komisia síce upozornila na nebezpečnú a veľmi kritickú situáciu týkajúcu sa piliera 10, ale nedokážem povedať, či môžeme hovoriť o riziku jeho zrútenia," uviedla na margo správy expertov Fiamma Spenová z prefektúry Janov. Veľká časť Morandiho mosta v Janove sa zrútila 14. augusta počas hustého lejaku, pričom zo 45-metrovej výšky spadlo viac než 30 osobných i nákladných vozidiel. Tragédia si vyžiadala 43 ľudských životov. Medzi možnými príčinami nešťastia sú nedostatočná údržba mosta či chyby v jeho konštrukcii. Z domov pod mostom evakuovali vyše 600 obyvateľov.


V Budapešti zneškodnili bombu z druhej svetovej vojny

Pyrotechnici muníciu vyzdvihli a znefunkčnili v priebehu pol hodiny.

BUDAPEŠŤ. Pyrotechnici maďarskej armády v piatok v rekordne krátkom čase zneškodnili bombu z čias druhej svetovej vojny, ktorú našli na stavbe v budapeštianskej mestskej časti Városliget. Podľa internetovej stránky komerčnej televízie ATV pyrotechnici muníciu vyzdvihli a znefunkčnili v priebehu pol hodiny. Polícia v piatok ráno evakuovala takmer 3500 obyvateľov a pracovníkov objektov VII. a XIV. budapeštianskeho obvodu v okruhu 500 metrov od miesta nálezu 100 kilogramov vážiacej bomby sovietskej výroby. Evakuovaní sa po zneškodnení munície mohli vrátiť do svojich obydlí a pracovísk. Podľa pyrotechnikov bomba nemala rozbušku, ale aj napriek tomu nebolo jej zneškodnenie bez rizika, pretože obsahovala 30 kilogramov výbušniny. Podobnej munície nájdu v Maďarsku ročne dva až tri kusy. Budapeštiansky dopravný podnik BKK presmeroval dopoludnia viaceré spoje trolejbusov a autobusov, popoludní však polícia obnovila dopravu v okolí Városligetu, ktorý je aj druhým najväčším verejným parkom maďarského hlavného mesta.